Penyeludupan Emas Kerala Yang Dahsyat

Kerala pernah bergegar kerana kes penyeludupan emas tahun lalu. Bergegar hanya untuk yang tidak tahu saja. Mana yang tahu sekadar senyum saja. Sebab gejala ini sudah lama membarah dalam ekonomi tempatan, berpunca daripada kerajaan India sendiri.

Kalau fikir balik, apa gunanya seludup emas masuk? Dari segi untung mesti tidak berbaloi kerana risiko terlalu tinggi. Kena julap pihak sana. Kena sogok pihak sini. Tetapi gejala berterusan jua… tentu sekali kerana untung yang sangat setimpal.

Pihak penyeludup sudah lama menjalankan kerja ini. Dulu India menguatkuasakan sebuah akta khas yang mengawal pengimportan emas. Tetapi akta ini dimansuhkan kerana India ingin mempelbagaikan ekonomi (Karun, 2020).

Pemansuhan akta ini mengimbangi pasaran emas yang harganya tertakluk pada permintaan dan bekalan. Liberalisasi ekonomi tidak membuahkan hasil diingini India.

Saban tahun, kerajaan sedar yang ekonomi tempatan tidak mampu menghasilkan keperluan negara. India mengimport minyak mentah dan emas terlalu banyak, dengan defisit perdagangan sangat tinggi yang memberi tekanan pada akaun semasa negara (PTI, 2013).

Jadi India setelah berfikir panjang bertindak mengenakan duti import terhadap pengimportan emas. Tindakan ini memakan diri sebenarnya. Kerana India mengekang barangan, yang mempunyai kadar permintaan tinggi.

Logiknya begini: kalau kerajaan haramkan pelacuran dalam sebuah negara yang rakyatnya Islam, takkan ada masalah.

Marhaen di kedai kopi takkan terkesan sikit pun. Sebab mereka tahu aktiviti itu adalah jambatan terus ke neraka. Tetapi cuba kalau kerajaan haramkan rokok? Semua terkesan. Dan pasaran gelap dalam dua-dua situasi tetap akan berputik kerana “ada permintaan”.

Rakyat India suka emas. Kerajaan India pula kekang kemasukan emas. Jadi ada permintaan. Dan gerombolan kongsi gelap tidak membuang masa, gigih menyeludup emas daripada Timur Tengah terutamanya Emiriyah Arab Bersatu (Dutta, 2020).

Mereka siap masuk melalui lapangan terbang lagi, contohnya di Kerala kerana ramai warga negeri ini menetap di Timur Tengah. Masalahnya tiada siapa tahu banyak mana yang benar-benar masuk. Orang hanya tahu berdasarkan jumlah yang dirampas saja.

Pada tahun 2013, sebanyak 70 kilogram emas dirampas pihak kastam. Lima tahun kemudian, jumlah rampasan meningkat hingga 251 kilogram. Malah pada tahun seterusnya, pihak kastam merampas 540 kilogram. Sudah hampir AS$24.3 juta! Sekali lagi – itu yang dirampas.

Dulu India uruskan kegiatan rampasan menggunakan akta jenayah ekonomi. Namun kerajaan India berjaya menaikkan taraf jenayah ke peringkat keselamatan negara kerana mereka mengesyaki penglibatan organisasi keganasan sebagai orang tengah atau sumber utama.

Rangkaian mereka terlalu hebat sampai pegawai konsulat pun boleh jadi keldai. Contohnya pada 30 Jun 2020, pihak kastam di Lapangan Terbang Antarabangsa Trivandrum diberitahu pasal beg bagasi daripada Dubai. Katanya beg ini mengandungi bahan penyeludupan.

Cuma mereka tidak dibenarkan membuka kerana status “diplomatik” pada bagasi. Bermakna beg tersebut dilindungi akta diplomasi antarabangsa.

Lima hari kemudian, pihak berkuasa berjaya mendapatkan izin daripada lembaga konsulat di Dubai. Pegawai berkenaan diperintah hadir di tempat pemeriksaan.

Apabila anggota keselamatan membuka beg, alangkah mereka terkejut… dalam beg tersebut ada 30 kilogram emas (sekurang-kurangnya AS$1.6 juta). Pegawai konsulat didapati tiada kena mengena pun. Kerana yang disyaki adalah seorang anggota dalam jabatan konsultasi India sendiri.

Sini kena renung balik: pegawai diplomatik perlu berwaspada senantiasa. Dalam keadaan berwaspada pun boleh kena – bayangkan rakyat marhaen macam mana. Silap-silap masuk dalam terus tanpa usul periksa.

RUJUKAN:

Dutta, P. (2020, Julai 13). What makes India a gold smuggling destination? India Today.

Karun, S. (2020, Julai 9). How government policy gave rise to gold smuggling in Kerala. Times of India.

PTI. (2013, Ogos 13). Gold, silver to become expensive as import duty hiked to 10%.


Obor 1405: Kehebatan Diplomasi Kesultanan Melayu Melaka Dengan Kuasa Besar Dunia

Kalau tengok sekali imbas, mungkin anda akan ingat gambar ini gambar One Belt One Road (OBOR). Bukan, ia adalah gambar laluan dagang laut dan laluan dagang darat China semasa abad ke-15, ketika Dinasti Ming (1368-1644). Melalui darat, Maharaja Yongle telah mengutuskan Chen Cheng ke Asia Tengah. Melalui laut, Maharaja Yongle telah mengutuskan Zheng He (Cheng Ho) ke Asia Tenggara.

Pengasas Kesultanan Melaka, Parameswara telah merebut peluang ketibaan armada China. Pada tahun 1405, Parameswara telah memeterai hubungan uftian (tributary) dengan China. Hubungan tersebut terbina atas keperluan strategik masing-masing: China memerlukan sebuah gedung (guanchang) di Selat Melaka manakala Melaka memerlukan perlindungan daripada ancaman Siam (Thailand) dan Majapahit (Indonesia).

Hubungan dengan China bukan sahaja membolehkan Melaka bebas daripada gangguan Siam Ayutthaya malah membolehkan Melaka berkembang pesat sebagai pelabuhan teragung di timur. Itulah contoh bagaimana diplomasi menjadi asas kegemilangan sesebuah tamadun.

Ia juga membuktikan kehebatan diplomasi Melayu/Nusantara. Walaupun Siam terlebih dahulu menjadi uftian China (tahun 1371), namun Melaka yang mendapat layanan yang lebih istimewa. China lebih memberatkan hubungannya dengan Melaka berbanding Siam. China memberi amaran kepada Siam agar ia tidak mengacau Melaka lagi. Pada tahun 1411, Parameswara telah dijemput ke Beijing sebagai tetamu Maharaja Yongle, diiringi rombongan seramai 540 orang. 40 tahun Siam menjadi negara ufti China, tidak pernah raja Siam menerima layanan sedemikian; tetapi hanya selepas 6 tahun mendirikan hubungan uftian, Melaka mendapat keistimewaan tersebut. Selain kelebihan geografi, kemahiran diplomasi Parameswara pasti menjadi salah satu puncanya.

Meneliti sejarah membuat saya kurang minat membawa perseturuan politik ke medan hubungan antarabangsa dan diplomasi. Kebijaksanaan Parameswara bukan sesuatu yang hanya unik pada beliau, tetapi sesuatu yang diwarisi oleh semua orang Melayu/Nusantara, dan sudah tentu ia juga diwarisi kepada para pemimpin kita. Apa yang logik pada tahun 1405, tentu ada logiknya pada tahun 2017. Meskipun aktor telah berubah, prinsip-prinsip asas pentas hubungan antarabangsa – kuasa dan imbangan kuasa – tak pernah berubah malah kekal menjadi panduan untuk kita bertindak.

*Sejarah awal Melaka-China dicatat dalam Ming Chronicle (Ming Shilu) manakala sejarah pertengahan Melaka-China dicatat dalam Sejarah Melayu (Sulalatus Salatin).


Plain Of Jars: Misteri ‘Stonehenge’ Asia Tenggara

Kita kenal akan kewujudan binaan kuno bernama Stonehenge yang bertempat di Dataran Salisbury, Wiltshire, England. Binaan yang berusia 5000 tahun ini dikatakan dibina oleh kumpulan Druid atau paderi kaum Celts dan berfungsi sebagai penanda perkuburan orang-orang terdahulu walaupun masih ada perdebatan akan kewujudan batu-batuan Stonehenge ini,

Tapi tahukah anda bahawa di Asia Tenggara juga wujud binaan kuno setaraf dengan Stonehenge? Ya, Stonehenge Asia Tenggara ini adalah Plain of Jars yang bertempat di Dataran Xieng Khouang, Laos.

Plain of Jars yang ditemui oleh para saintis pada tahun 1930-an ini sebenarnya adalah longgokan 3,000 ketul batu gergasi berbentuk balang dengan ketinggian 3 meter. Dikatakan batu-batuan balang ini wujud sekitar Zaman Besi (500 SM hingga 500 Masihi). Namun begitu, kajian terbaru yang diterbitkan dalam jurnal PLOS One menyatakan bahawa sesetengan balang gergasi ini berusia lebih 3,000 tahun dulu.

Kajian terhadap longgokan batuan balang ini juga menemui perkuburan yang berusia 700 dan 1,200 tahun dulu. Manakala balang-balang tersebut bersama rangka dikaji dengan teknik pentarikhan karbon. Keputusan menunjukkan selama beribu-ribu tahun longgokan batu ini telah wujud untuk tujuan ritual.

Kebanyakan batu berbentuk balang ini mengandungi batu pasir dan sesetengah batuan ini adalah batu granit dan batu kapur yang diukir. Tetapi ada misteri akan kehadiran batu-batuan balang ini, bagaimana batuan yang beratnya 10,000 kilogram ini boleh diangkat dari kuari yang berada di 10 kilometer dari Plain of Jars? Saintis masih berfikir bagaimana batu-batuan ini diangkat.

BAGAIMANA BATU-BATUAN BALANG INI DIUKIR?

Setiap balang batu mempunya bukaan yang begitu sempurna bulatannya. Berkemungkinan besar bukaan itu mempunyai penutup sendiri. Ramai beranggapan bahawa penutup balang itu juga diperbuat dari batu namun setelah dikaji dengan selidik, penutupnya hanyalah rotan atau kayu yang menutupi mulut balang itu.

Bagaimana batu berupa balang ini diukir masih lagi misteri kerana kebanyakkan penduduk yang menduduki kawasan tersebut tidak tahu akan asal-usulnya, apatah lagi dikaitkan dengan kehidupan nenek moyang mereka. Saintis beranggapan bahawa orang terdahulu sebelum penduduk yang menetap sekarang menggunakan pahat untuk mengukir batu itu berdasarkan kesan ukirannya.

Menurut kisah legenda, batu-batuan itu dibina oleh kaum raksasa, di mana raja kaum tersebut inginkan tempat untuk menyimpan arak beras. Arak itu kemudian diminum pada festival gemilang untuk menyambut kemenangan tentera pada beribu-ribu tahun dulu.

Cerita legenda lagi satu adalah kisah raja zalim bernama Chao Angka. Chao Angka yang memerintah dataran itu suka menindas rakyatnya sehingga muncul raja yang baik di utara bernama Khun Jeuam untuk membebaskan rakyat tertindas itu. Baginda bersama bala tentera datang dan setelah melalui peperangan besar, akhirnya Chao Angka kalah.

FUNGSI SEBENAR PLAIN OF JARS

Sesetengah pakar menyatakan tujuan batu diukir sedemikian ialah memperoleh titisan air hujan semasa musim monsoon berlaku, kemudian air yang ditakung itu dipanaskan dan menjadi kegunaan kaum nomad yang melalui dataran Xieng Khouang.

Namun, para arkeologis percaya bahawa batu itu digunakan sebagai penyimpan  mayat. Andaian ini disokong oleh penemuan arkeologi akan peninggalan tulang-temulang manusia, alatan untuk pengebumian, dan seramik sekitar batu. Dipercayai bahawa mayat disimpan dalam batu balang tersebut dan ditinggalkan untuk membiarkan proses pereputan berlaku.

Budaya meletakkan mayat dalam balang telah menjadi kebiasaan orang Thailand dan Laos pada zaman lampau. Apabila seseorang telah meninggal dunia, mayatnya akan disimpan dalam lubang kemudian membiarkannya sehingga tisu-tisu lembut mereput. Setelah siap direput, mayat yang hanya tulang-temulang saja alan dibakar, kemudian abu mayat akan disimpan di dalam balang, ataupun dikebumikan di tempat yang suci.

Pada tahun 2016, ahli arkeologi bernama Dougald O’Reilly bersama pasukan penyelidik lain and Nicholas Skopal dari Australian National University telah menemui 15 lokasi baru sekitar Xieng Khouang dengan batu berukir balang sebanyak 137 buah yang berusia 1,500 tahun. Mereka percaya berkemungkinan terdapat beribu-ribu lagi artifak sebegini yang bakal ditemui pada masa akan datang.

Namun, aktiviti ekskavasi di Xieng Khouang agak lambat kerana dataran tersebut menjadi salah satu lokasi arkeologi yang berbahaya. 35% dari kesleuruhan dataran Xieng Khouang mempunyai bom dan periuk api yang tidak meletus tertanam dalam tanah akibat peperangan lepas. Jika tersilap langkah, bom-bom ini bakal meragut nyawa penduduk Xieng Khouang yang berjumlah 200,000 orang.

RUJUKAN:

Gillan, J. (28 April 2021). The Plain of Jars: A Megalithic Archaeological Mystery in Laos. Ancient Origins.


Si Tanggang Versi Malaysia, Indonesia Dan Brunei

Tahukah anda, watak anak derhaka ini dikenali sebagai Si Tanggang di Malaysia, Malin Kundang di Indonesia dan Nakhoda Manis di Brunei. Kisah anak derhaka yang disumpah menjadi batu ini amat popular dan menjadi cerita rakyat bagi masyarakat Nusantara.

Dalam Versi Malaysia, Si Tanggang ini merupakan seorang anak nelayan yang miskin. Keluarganya merupakan orang asli Temuan di Sungai Batu, Batu Caves berdekatan mukim Hulu Klang, Selangor.

Si Tanggang ialah seorang pemuda yang rajin bekerja. Suatu hari, dia pergi mengikut pelayaran dengan sebuah kapal besar yang membawa barang dagangan sebagai anak kapal. Ibunya amat sedih untuk berpisah dengan Si Tanggang. Namun, Si Tanggang memujuk ibunya bahawa kelak dia akan pulang dari perantauan sebagai seorang yang kaya dan berjaya.

Bertahun-tahun lamanya kapal itu pergi berlayar. Oleh kerana kerajinan Si Tanggang, akhirnya dia cepat naik pangkat sehingga menjadi nakhoda kapal. Perdagangan dari kapal Nakhoda Tanggang amat laku sehingga namanya dikenali ramai. Nakhoda Tanggang mula bergaul dengan kalangan elit orang Melayu. Kekayaan Nakhoda Tanggang membuatkan Sultan memanggilnya ke istana.

Akhirnya, Nakhoda Tanggang dikahwinkan dengan puteri Sultan. Maka Nakhoda Tanggang pergi berlayar bersama isterinya yang cantik itu ke serata negeri. Suatu ketika, pelayarannya sampai ke tempat asal Si Tanggang. Di situ, terlihat seorang wanita tua yang sentiasa menunggu kepulangan anaknya.

Melihat berlabuhnya kapal besar itu, maka riuhlah perlabuhan tersebut kerana kapal ahli pedagang terkenal iaitu Nakhoda Tanggang berlabuh di situ. Maka perempuan tua itu pun sangat gembira kerana anaknya Si Tanggang telah pulang. Maka dia segera pergi ke kapal besar tersebut.

Apabila perempuan tua itu tiba berdekatan kapal dia pun memanggil-manggil nama anaknya. “Tanggang, Tanggang… Di mana kamu oh Si Tanggang… Ini ibumu… Ibu rindu kepadamu nak… Tanggang, Tanggang”.

Kejadian ini dilihat oleh isteri Nakhoda Tanggang. Isteri Nakhoda Tanggang memberitahu kepadanya tentang kejadian itu dan bertanya siapakah ibu tua tersebut. Namun, Nakhoda Tanggang berasa malu untuk mengakui asal usulnya yang miskin. Dia berpura-pura tidak mengenali perempuan tua itu lalu memberitahu isterinya bahawa ibu bapanya telah mati.

Kemudian, Nakhoda Tanggang dengan kasar dan biadap menghalau ibunya itu. Maka sedihlah ibunya itu tidak terperi. Diangkatnya tangan menadah doa kepada Tuhan, “Ya Tuhan, jika benarlah aku ialah ibu yang menyusukannya ketika kecil, maka Kau tunjukkanlah kebenarannya dengan kekuasaanMu!”

Maka sekonyong-konyong, bersabunglah petir di langit, ribut membadai, laut bergelora sehingga kapal Nakhoda Tanggang terumbang ambing. Kapalnya mula pecah dan Si Tanggang mula sedar akan dosanya. Namun, semuanya sudah terlambat. Doa ibunya sudah dimakbul Tuhan. Maka musnahlah kapalnya yang mewah itu dan Si Tanggang disumpah menjadi batu.

Jika Versi Indonesia, Malin Kundang ini merupakan kisah masyarakat Minangkabau. Kejadian Malin Kundang disumpah menjadi batu adalah di Pantai Air Manis, Padang, Sumatera Barat. Sehingga kini masih boleh dilihat seketul batu yang menyerupai manusia sedang bersujud meminta ampun di pantai tersebut.

Manakala Versi Brunei, Nakhoda Manis berasal di perkampungan berdekatan Sungai Brunei. Dia disumpah menjadi batu di Jong Batu, Sungai Brunei. Kawasan itu dinamakan Jong Batu adalah kerana kapal (jong) Nakhoda Manis turut disumpah menjadi batu.

RUJUKAN– Kit Leee (2007). Tanah Tujuh: Close Encounters with the Temuan Mythos. Kuala Lumpur: Siverfish Books. – Walter William Skeat (1900). Malay Magic: Being an introduction to the folklore and popular religion of the Malay Peninsula. Siverfish Books.– The tale of the unfilial son, Rozan Yunos, Brunei Times, Mar 30, 2007– https://web.archive.org/…/www.aseanstorie…/brunei/story3.php


Steampunk: Genre Yang Dilupakan Di Malaysia

Dunia pengkaryaan di Malaysia masih lagi baru. Tidak kira penulisan novel, filem, animasi, drama tv sehinggalah kepada permainan video. Masih lagi banyak genre yang masih belum diterokai oleh para bijak pandai kita dalam dunia kreativiti ini. Salah satu daripadanya ialah sub-genre Steampunk yang merupakan sebahagian daripada genre sains-fiksyen dan genre sains-fantasi yang berlatarkan zaman industrial di Eropah pada abad ke-19 dahulu atau juga boleh disematkan pada zaman “koboi” Amerika dahulu.

Tetapi terdapat juga karya yang menjadikan latar steampunk dalam genre mereka berasaskan zaman di negara mereka ketika abad ke-19. Sebagai contoh, di Jepun, terdapat sebuah anime bertajuk Kabaneri Of The Iron Fortress yang menjadikan Jepun ketika abad ke-19, iaitu ketika zaman Keshogunan sebagai latar cerita.

Apabila anda menjumpai sebuah karya yang membawa genre steampunk, anda akan dihadapkan dengan latar yang biasanya melibatkan alternate history daripada sejarah kita hari ini. Misalnya, dalam dunia ciptaan penulis, teknologi berasaskan steam yang wujud ketika abad ke-19 dan zaman revolusi industri berterusan sehingga ke zaman moden.

Kononnya dalam dunia berasaskan teknologi steampunk ini, tidak wujud teknologi yang kita miliki. Kalau adapun, pastinya akan diubah berdasarkan gaya teknologi stim dan seni yang setara pada zaman revolusi industri dahulu. Pemandangan utama pada zaman ini pastinya ialah seperti kereta api wap, kapal udara yang menggantikan pengakutan seperti pesawat, dan banyak lagi pengakutan-pengakutan zaman Victoria dahulu.

Selain itu, terdapat juga karya dalam subgenre Steampunk membawakan kita sebuah lagi subgenre dalam dunia pengkaryaan iaitu Post-Apocalypse dimana melibatkan peristiwa kononnya ketika kemuncak zaman steampunk, kehancuran total berlaku pada tamadun manusia membuatkan kejatuhan berlaku pada tamadun manusia. Manusia yang selamat dari kehancuran total kekal hidup dalam teknologi berasaskan steampunk.

Kita boleh juga menjumpai subgenre Steampunk digabungkan dengan genre lain. Sebagai contoh, genre cinta. Kisah percintaan dua anak muda yang belatarkan politik dan teknologi dunia Steampunk. Atau boleh jadikan subgenre revolusi yang berasaskan dunia steampunk sebagai latar cerita. Permainan video Final Fantasy yang terkenal pada konsol Playstation banyak memainkan elemen ini berlatarkan dunia steampunk.

Bahkan Jepun lebih mendahului dalam gabungan subgenre Steampunk dengan genre lain. Misalnya dalam Kabaneri of The Iron Fortress yang mengisahkan tentang wabak virus yang menukarkan manusia menjadi zombie, turut menyelitkan latar dunia Steampunk dalam kisahnya. Kiranya, dalam cerita Kabaneri of The Iron Fotress, kita dapat melihat gabungan genre Horror, Thriller, Post-Apocalypse serta Steampunk.

Bahkan genre Steampunk ini lebih luas daripada yang kalian dapat bayangkan. Ciri-ciri subgenre ini adalah sangat kompleks sehinggakan anda perlu betul-betul terperinci menggambarkan dunia. Saya beri satu contoh. Kalau anda menulis dalam novel anda genre ini, anda mahu menggambarkan pemakaian yang dipakai oleh watak anda, pastikan ia adalah sezaman dengan zaman revolusi industri dimana teknlogi berasaskan steam masih lagi digunakan.

Sebagai contoh, kalau dieropah, fesyen dan attire watak anda haruslah dalam zaman Victoria, atau kalau berlatarkan dunia Amerika, attire koboi yang mendominasi gurun Amerika atau belatarkan dunia Jepun, pakaian yang sezaman dengan Shogunate pada abad ke-19 bolehlah digunakan sebagai latar fesyen dunia steampunk.

Sebagai contoh, untuk pakaian yang berasal daripada zaman Victoria, attire seperti pikuk, korset, gaun kembang, topi “top hat”, sut hitam dan banyak lagi pakaian-pakaian zaman Victoria dahulu. Fesyen tersebut akan diselitkan aksesori seperti goggle, payung zaman Victoria serta jam rantai yang dibawa bersama.

Bahkan kalau dunia steampunk yang dicipta itu turut digabungkan dengan zaman post-apocalypse, anda akan dapat melihat aksesori seperti topeng gas, senjata yang berasaskan teknologi stim, bahkan alatan yang wujud pada hari ini pastinya akan diberi nafas baru dengan fesyen dan seni zaman Victoria dahulu.


Masjid Seri Petaling Yang Dirindui

Sempena PKPB, masjid ini kembali sunyi.

Saya pernah pergi sini, Solat subuh penuh macam solat jumaat, waktu rukuk, orang sebelah kiri kanan menitik air mata sedang bersolat, alamak, wujud lagi orang macam ni?

Lepas tu bila ustaz berceramah, langung takde nak kutuk sesiapa, nak kafirkan sesiapa, cerita tentang atas langit (wahyu) dan bawah bumi (kisah orang dah m4t1) sahaja, malahan para pendengar ceramah, beresak esak menangis macam esok dah nak m4t1- insaf bang.

Isi ceramah pulak selalu salahkan diri, dan kasihankan Ummat, dan bila ustaz bercerita kisah Nabi dan Sahabat, dalam bergenang air mata, kita seolah olah ternampak kehidupan penuh mujahadah orang terdahulu dalam mengembangkan agama.

Lepas dengar ceramah, pergi dewan makan, eh? Mana meja dan kerusi?, masing masing duduk bersila, makan dalam talam, peha kambing dalam talam, perghh, satu pengalaman baru, dan entah kenapa TehTarik di masjid itu adalah Teh Tarik paling sedap dalam dunia, (mereka guna susu kambing)

Kemudian pergi tidur dalam masjid, tapi kenapa pintu masjid tak kunci, karang masuk pencuri macam mana? Rupanya masjid tu tak de pintu, dan tak pernah tutup kerana masjid itu hidup 24 jam.

Apa tu masjid hidup 24 jam? Nun di depan mimbar masjid ada lampu kecil, untuk orang mengaji sepanjang malam, dan dilokasi lain yang gelap, ada orang sedang bertahajjud sepanjang malam,

Malam itu saya tak boleh tidur, sebab bunyi orang menangis teresak esak sangat menyeramkan, macam berada dalam penjara bersama orang yang nak kena gntung esok, dan ramainya yang menangis maka bunyinya seolah bunyi lebah sedang terbang.

Sayapun bangun, ambil wudhu, dan solat tahajjud, dan betul lah masjid yang ada suasana malaikat, angkat takbir sahaja, terus kita berhamburan air mata.

Tiga hari di masjid itu seolah berada di pintu masa, orang yang keluar masuk ke masjid seolah dari zaman sahabat, dengan pakaianya, celak di mata, senyuman di wajah, air mata di pipi, janggut yang basah, bau yang wangi, dan ada orang saya jumpa tidur atas pelepah tamar! saya cuba tidur atas tu, aduhh, tak boleh gerak, dan katanya, Nabi tidur atas pelepah tamar Hamka.. oh insaf. Ni menangis ni wahabi jika tengok!

Bila ada kesempatan berborak dengan orang yang nampak macam datang dari zaman 1400 tahun dahulu, rupanya mereka semua bukan perentas masa..

Mereka adalah orang yang hidup zaman ni, ada doktor, professor, jurutera, ustaz, driver kereta m4y4t, penyanyi, pelakon,  artis dan ramai lagi lah, terkejut tengok masih ada orang boleh enjoy hidup macam orang kafir tapi pilih cara hidup zaman Nabi, Hidayat milik Allah!

Kagum dari jauh!

Woha!

Semoga wabak Covid cepat berlalu pergi, dan zaman kegemilangan Islam, solat subuh penuh macam solat Jumaat dapat di kembalikan. Amin.


Teleskop Canggih NASA Boleh Kesan Kehidupan Di Planet Lain

Sejak Teleskop Angkasa Lepas James Webb (JWST) kendalian NASA menunjukkan pelbagai imej alam semesta yang disiarkan pada 12 Julai lepas, ia menimbulkan minat yang tinggi dalam kalangan orang ramai. Yalah, siapa tak teruja lihat semua imej bintang dan galaksi nun jauh di sana yang lebih terperinci. Dan ada melihat ini sebagai kunci mengesan kehidupan di planet lain selain bumi – senang cerita, makhluk asing!

Usaha mengesan kehidupan lain di luar bumi sudah berlaku sejak puluhan tahun yang lalu. Salah satu usaha pencarian yang paling terkenal ialah aktiviti pengesanan frekuensi radio yang dibuat Institut Pencarian Makhluk Asing Bijak (SETI) sejak tahun 90-an. Selain SETI, negara-negara lain seperti Rusia, China, Kesatuan Eropah dan Amerika Syarikat turut membuat pencarian sama melalui agensi-agensi angkasa lepas masing-masing. Tetapi sehingga hari ini, usaha pencarian masih belum membuahkan hasil.

Tetapi sebelum kita teruskan, apa kata korang dapatkan Genesis? Dalam buku ini, macam-macam kami cerita tentang pelbagai rahsia alam semesta dari lubang hitam hinggalah sifat ruang-masa . Link pembelian: https://shopee.com.my/The-Patriots-Genesis-i.238336777.8105952908

Pengkaji astronomi tahu hidupan di luar bumi mungkin wujud dengan syarat kelibat air dikesan di planet-planet asing ini. Antara tempat yang dicanang berpotensi mempunyai hidupan ialah Marikh (penemuan akuifer-akuifer di sub-permukaan planet berkenaan), bulan planet Musytari, Europa (wujudnya kerak air-ais yang membentuk lautan di situ) dan Uranus (bulan-bulannya berpotensi ada lautan seperti Europa).

Berdasarkan pengiraan yang dibuat para saintis, di galaksi Bima Sakti saja, terdapat lebih 300 juta buah planet yang boleh didiami oleh hidupan. Dan sesetengah planet ini tidak jauh dari kedudukan bumi – lebih tepat dipisahkan sekitar 30 tahun cahaya.

Namun begitu, pencarian sebegini bukan sesuatu yang mudah. Kalau kerja ini senang, tak ada keperluan dengar teori-teori merepek Ancient Aliens. Pertama, planet-planet yang cuba dicapai mempunyai jarak yang boleh mencecah ratusan atau ribuan tahun cahaya. Kedua, nak ambil sampel fizikal, ia memakan masa yang lama melalui prob disebabkan faktor jarak antara bumi dengan planet-planet yang disasarkan.

Satu perkara yang dicari saintis menerusi JWTS ialah interaksi antara cahaya dengan atmosfera atau permukaan planet asing. Mereka percaya sekiranya berlaku perubahan pada atmosfera atau permukaan planet sedemikian akibat kemunculan hidupan, perubahan tersebut dapat dikesan menerusi satu perkara yang dipanggil petunjuk biologi (biosignature). Dan kaedah ini dibuat berdasarkan sejarah bumi itu sendiri.

Untuk tempoh separuh pertama kewujudannya, bumi mempunyai atmosfera tanpa oksigen walaupun menjadi tuan rumah kepada hidupan sel tunggal. Tetapi semua itu berubah kira-kira 2.4 bilion tahun lalu selepas keluarga alga berevolusi dari segi cara menghasilkan oksigen. Proses fotosintesis alga-alga ini menghasilkan oksigen bebas – oksigen yang tidak terikat secara kimia dengan elemen-elemen lain. Sejak itulah, atmosfera bumi yang kaya dengan oksigen menghasilkan petunjuk biologi yang dapat dilihat pada cahaya yang menembusinya.

Tetapi nak mengesan perubahan pada cahaya akibat petunjuk sebegini memerlukan teleskop yang berkuasa tinggi. Ketika ini, satu-satunya teleskop berkuasa tinggi yang wujud ialah JWST. JWST pernah diuji untuk melihat sama ada wujud hidupan di sebuah planet di luar sistem suria kita, WASP-96b.

Walaupun planet ini dikesan mempunyai air dan awam, tetapi disebabkan saiznya yang besar dan panas menjadikan peluang nak jumpa hidupan di situ kosong. Usaha sebegini kelihatan sia-sia tetapi ia menunjukkan potensi JWST untuk mengesan petunjuk kimia pada jarak yang jauh dari bumi. Saintis kini berharap hidupan dapat ditemui di planet TRAPPIST-1e yang terletak kira-kira 39 tahun cahaya dari bumi. Ia bakal menjadi fokus JWST untuk bulan-bulan berikutnya.

Tapi nak harap JWST saja, memang tak acilah, Sebabnya, ia tak direka khusus untuk mengesan oksigen yang tidak terikat, salah satu ciri utama dalam mencari hidupan di luar bumi. Hal ini diharap dapat diatasi dengan pembinaan beberapa teleskop berkuasa tinggi seperti Teleskop 30 Meter dan Teleskop Gergasi Magellen. Teleskop-teleskop ini direka khas bagi mengesan petunjuk biologi dan ini diharap dapat membantu para saintis mengesan apa yang dianggap mustahil selama ini.

Dalam kesibukan memburu petunjuk sebegini, saintis perlu ingat kebanyakan gas yang dihasilkan oleh hidupan boleh saja terhasil secara bukan biologi. Misalnya, lembu bukan satu-satunya pencetus pelepasan gas metana. Gunung berapi juga boleh menjadi sumber gas metana yang jauh lebih kuat. Justeru, dengan mengenali perbezaan sebegini, ia amat membantu mencari planet-planet yang berpotensi sebagai tempat wujudnya hidupan di luar bumi.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Zimmer, C. (2022, 12 Julai). Webb Telescope Will Look for Signs of Life Way Out There. New York Times.

Impey, C. dan Apai, D. (2022, 15 Julai). The Webb Telescope Just Proved It Can Detect Signs of Life in Alien Atmospheres. ScienceAlert.


Macam Mana Seorang Ayatollah Dipilih?

Bunyi Ayatollah mungkin kedengaran sangat janggal bagi rakyat Malaysia. Kerana jawatan ini hanya wujud di Timur Tengah sahaja, menaungi komuniti Syiah bagaikan sebuah organisasi berstruktur.

Iran merupakan satu-satunya negara yang menghubungkan struktur Ayatollah dengan kepimpinan kerajaan.

Sama seperti negara lain, Iran mempunyai badan eksekutif dan legislatif. Presiden Iran sebagai ketua kerajaan (head of government) menjalankan rang undang-undang.

Amanah ini sekarang dipegang Hassan Rouhani, yang mempunyai kuasa tinggi di seluruh Iran. Hanya satu kuasa sahaja yang mengatasi Rouhani, iaitu Ali Khamenei.

Khamenei pula mengetuai Kuasa Kepimpinan Tertinggi. Dalam bahasa mudah, beliau merupakan Pemimpin Agung (Supreme Leader) yang menggantikan Ruhollah Khomeini.

Hanya dua orang ini sahaja yang memegang jawatan Pemimpin Agung. Inilah kuasa yang membuat keputusan akhir dalam segala bab terutamanya ekonomi dan hal ehwal luar negara.

Khomeini dilahirkan pada 17 Mei 1900, menyaksikan dua pe.rang dunia sepanjang hidupnya dalam bidang keagamaan Syiah.

Pada usia 63 tahun, beliau dipilih menjadi seorang marja’. Sesiapa yang berjaya menjadi marja’ akan mendapat pangkat Ayatollah Besar.

Sejak penubuhan “Republik Islam Iran”, jawatan Ayatollah sudah menjadi perkara biasa (Momen, 2015).

Hampir semua agamawan Iran dipanggil Ayatollah sekarang. Cuma Ayatollah Besar (macam Khomeini dan Khamenei) hanya untuk segelintir sahaja.

Sehingga tahun 2017, terdapat 86 Ayatollah Besar di seluruh dunia. Kebanyakan dalam kalangan mereka menetap di Najaf dan Qom. Mereka ini mempunyai kuasa hawzah untuk membuat keputusan berkaitan dengan hukum-hakam agama.

Jadi persoalannya, macam mana seorang agamawan menjadi Ayatollah? Pertama sekali, Ayatollah dikehendaki mengetahui ilmu agama, falsafah dan sains secara mendalam (Koerner, 2004).

Selepas beberapa tahun mengkaji, barulah Ayatollah dibenarkan memberi ceramah sendiri dengan tafsiran al-Qur’an berkenaan dengan topik dipilih.

Dalam waktu ini, seorang Ayatollah akan menulis buku sendiri sebagai ikutan anak muda.

Lama-kelamaan, Ayatollah menimba populariti dalam kalangan rakyat Iran (dan penganut Syiah di luar Iran).

Senang kata, jawatan ini memang dipandang tinggi dalam kalangan mereka. Hanya seorang Ayatollah Besar sahaja boleh menjadi Pemimpin Agung. Ketika di hujung usia, Khomeini didakwa memilih Khamenei sebagai pengganti.

Atas sebab itu, Iran melantik Khamenei sebagai Pemimpin Agung. Walhal ketika itu, Khamenei masih belum menjadi Ayatollah Besar. Sebab itulah beberapa Ayatollah Besar lain seperti Hossein-Ali Montazeri mempersoalkan legitimasi beliau.

Kelayakan Seorang Agamawan Menjadi Ayatollah Besar

Struktur keagamaan ini sebenarnya tiada hierarki. Secara tradisi, seorang Ayatollah mendalami ilmu ijtihad dahulu. Individu yang menguasai ilmu ini akan digelar mujtahid.

Mereka harus mengetahui tentang hukum syariah, ilmu Qur’an dan prinsip keadilan – adab pun harus mantap. Peralihan kuasa dibawah Ruhollah Khomeini telah merasmikan jawatan Ayatollah.

Impaknya, ramai menggelar diri Ayatollah tanpa perlu dianugerahkan sesiapa. Senang kata, ramai kaki claim pula – macam pangkat “ustaz” dalam kalangan rakyat Malaysia.

Kalau mengikut susunan tradisional, seorang agamawan bermula sebagai Talabah. Permulaan ini seperti yang boleh dibayangkan hanyalah pelajar semata-mata.

Itulah maksud Talabah yang perlu belajar dengan gigih supaya dapat menjadi Thiqat al-Islam (Amanah Islam). Peringkat Thiqat sudah cukup untuk mengenakan pakaian rasmi keagamaan seperti agamawan-agamawan Iran.

Setelah sekian lama, seorang Thiqat akan menjadi Hujjat al-Islam (kemudian Hujjat al-Islam wal-Muslimin).

Dua peringkat ini hanyalah mukadimah sahaja dalam perjalanan menjadi Ayatollah. Kerana kedua-duanya dianggap Mujtahid Kecil. Ayatollah saja yang dianggap Mujtahid Besar.

Pangkat tertinggi adalah seperti 86 Ayatollah Besar yang diceritakan, iaitu Ayatollah al-Uzma. Mereka ini dijulang tinggi dalam mazhab Jafari, seseorang lebih berilmu untuk dibandingkan dengan agamawan-agamawan lain.

Tidak cukup dengan ilmu, mereka barangkali berhak untuk menggantikan Ali Khamenei andainya sesuatu berlaku.

Seperti yang boleh dibayangkan, seorang agamawan yang berjaya menjadi Ayatollah juga boleh dilucutkan jawatan (Daryaee, 2012).

Jadi mungkin semuanya bersangkutan dengan politik juga – itulah nasib yang menimpa Mohammad Kazem Shariatmadari dan Hossein-Ali Montazeri. Walhal Montazeri pernah menjadi Timbalan Pemimpin Agung dibawah Ruhollah Khomeini antara 1985 hingga 1989.

RUJUKAN:

Daryaee, T. (2012). The Oxford Handbook of Iranian History. Oxford Handbooks in History. Halaman 378.

Koerner, B. (2004, April 6). So You Want To Be an Ayatollah. Slate.

Momen, M. (2015). Shi’l Islam: A Beginner’s Guide. Oneworld Publications. Halaman 178.


Raja Kaca Dari Perancis

Kening terangkat gaya ‘The Rock’ apabila membaca tajuk artikel kali ini? Ya, sememangnya wujud penyakit gangguan jiwa ini ke atas semua manusia tidak terkecuali penyakit ini juga muncul di dalam kalangan beberapa pemerintah yang pernah memerintah sesebuah kerajaan pada masa dahulu. Pada kali ini kita akan terbang ke negara Perancis & mengetahui kenapa raja ini dikatakan gila ?

• Raja Charles VI dilahirkan pada tanggal 3/12/1368M di ibukota Paris, Perancis.

• Menaiki takhta pada umur 11 atau 12 tahun pada tanggal 25/10/1380M.

Pada masa awal pemerintahannya yang masih muda, kuasa kerajaan dipegang & dikendalikan oleh bapa saudaranya serta Philip the Bold of Burgundy ( Ketua ‘Council of 12’ ).

• Akhirnya, pada tahun 1385M, ketika Raja Charles VI berumur 21 tahun, baginda memegang kuasa sepenuhnya memerintah negara Perancis & menyingkirkan bapa saudaranya dari kerajaan.

Bapa saudaranya disingkirkan kerana telah menyebabkan negara Perancis pada masa itu berada dalam kondisi yang tidak stabil apabila gagal mengurus kewangan negara & menyebabkan munculnya beberapa pemberontakan oleh rakyat.

• Salah seorang penasihat ayahnya yang terkenal dengan kebijaksanaan, The Marmousets dipanggil semula berkhidmat dengan Raja Charles VI untuk memulihkan politik & ekonomi kerajaan yang sebelumnya dimusnahkan oleh bapa saudaranya.

Pada waktu ini, Raja Charles VI digelar dengan gelaran ‘Raja Yang Penyayang’ kerana sikapnya yang menyayangi rakyatnya.

• Pada musim sejuk tahun 1389M, Raja Charles VI bertemu dengan Raja Clement VII di Avignon untuk menyertai pakatan anti-Pope & mahu mengangkat Clement VII sebagai Pope serta menuju ke pusat kekuasaan empayar Rom.

Ini merupakan strategi politik Raja Charles VI untuk meluaskan kuasa Perancis ke Itali dengan mempergunakan Raja Clement VII.

• Di pihak lain, Raja Richard II dari England pula mahu mengangkat Raja Boniface XI sebagai Pope.

Akibat daripada perbezaan ini, kerajaan Perancis & kerajaan England berunding di dalam isu Pope & isu ‘Perang 100 Tahun’.

• Pada tahun 1392M, ketika di pertengahan rundingan damai dengan kerajaan England, Raja Charles VI diserang demam panas & baginda telah diserang dengan penyakit sawan pertamanya.

• Penyakitnya semakin menjadi apabila baginda mengejar & ingin membunuh penasihat istana yang disangkakannya adalah musuh.

Raja Charles VI juga membunuh beberapa tenteranya apabila baginda terdengar suara tombak jatuh dari langit, tidak mengenali ahli keluarganya sendiri sehingga baginda terlupa bahawa beliau adalah seorang raja, berlari-lari di dalam istana sambil mengaku dirinya adalah seorang Saint George, tidak mahu mandi dalam jangka waktu yang lama dan yang paling pelik sekali baginda mengaku dirinya diperbuat daripada kaca.

• Pengakuan ini membuatkan baginda melarang sesiapa pun untuk menyentuh badannya & baginda dipakaikan dengan pakaian khusus supaya badannya tidak pecah atau retak.

Pada waktu ini, Raja Charles VI mendapat gelaran yang kedua iaitu ‘Raja Yang Gila’.

• Rakyatnya percaya bahawa baginda telah disumpah dengan penyakit gangguan mental disebabkan mendukung pakatan anti-Pope pimpinan Raja Clement VII.

• Akhirnya pada tanggal 21/10/1422M, Raja Charles VI telah meninggal dunia akibat penyakit ini & pemerintahannya digantikan oleh anaknya iaitu, Raja Charles VII.

Jadinya, jika anda mahu berasakan peluang untuk memiliki tubuh yang diperbuat dari kaca, lupakanlah. Jika anda teringin tubuh atau wajah diperbuat dari plastik maka berangkatlah ke negara Korea sekarang. Yeyeah !!

– TAMAT –


Filem Samurai Yang Menginspirasikan Dunia

Shinobu Hashimoto yang merupakan penulis skrip bagi epik “Seven Samurai” dan “Hidden Fortress” telah meninggal dunia beberapa hari lepas kerana Pneumonia pada umur 100 tahun.

“Seven Samurai” adalah filem yang menginspirasikan filem Hollywood “The Magnificent Seven” yang asal iaitu sekitar 60-an dan kemudiannya 2016. Filem ini juga kemudiannya di garap semula entah berapa kali dalam banyak filem dan bahasa di seluruh dunia, manakala skrip “Hidden Fortress” yang ditulis beliau untuk Akira Kurosawa adalah filem yang dirujuk George Lucas untuk konsep dan penceritaan siri francais filem Star Wars.

Namun, ini hanya sebahagian kecil dari karyanya sahaja. Mungkin dua ini yang paling terkenal di seluruh dunia. Setidak-tidaknya ia adalah dua filem yang menarik minat aku untuk mendalami banyak lagi karya skrip Shinobu Hashimoto.

Di samping Akira Kurosawa juga, Shinobu Hashimoto juga menulis skrip untuk filem klasik dan epik sepanjang zaman sekitar 50-an hingga -60an iaitu Throne Of Blood, Rashomon, The Bad Sleep Well dan Ikiru.

Dan jangan dilupakan, epik The Sword of Doom arahan Kohachi Okamoto, sebuah filem Samurai yang sarat dengan Ronin, tetapi memiliki penyampaian dan persembahan yang sangat menjauhi konvensional.

Melainkan kau menonton sendiri filem yang satu ini, agak sukar juga menerangkan filem ini dalam bait ayat yang mudah difahami. Cumanya jika mahu dihuraikan juga berkaitan filem ini ialah; ia mengangkat watak antagonisnya sebagai fokus utama, manakala hero Samurai di dalamnya sebagai sekadar watak sampingan.

Ia sesuatu yang amat jarang kita boleh temukan dalam mana-mana pentas perfileman dunia.

The Sword of Doom, skrip oleh Shinobu Hashimoto dan diarahkan Kihachi Okamoto adalah filem genre Samurai namun dalam kelas tersendiri.

Pada aku, The Sword of Doom adalah filem Samurai paling nihilistik pernah aku tonton sehingga hari ini sekalipun ia adalah filem klasik sekitar 60-an.

Apa yang paling aku hormati adalah bagaimana Shinobu Hashimoto mengambil peluang untuk memelihara dan menghidupkan falsafah, budaya juga semangat Jepun pada saat dan ketikanya negara Jepun cuba bangkit dari aib kekalahan Perang Dunia Kedua melalui karya-karyanya.

Patriotik dengan caranya yang tersendiri.

Apabila nilai-nilai kehidupan rakyat Jepun, hierarki Maharaja-Golongan Feudal-Samurai-rakyat mereka dirobek Amerika ketika itu dalam era apa yang digelar sebagai “Pengamerikaan Jepun” (Americanization of Japan) pasca Deklarasi Postdam 1945.

Masa sukar untuk Jepun apabila mereka dimalukan secara secara berterusan, digambarkan sebagai kuasa jahat mutlak yang perlu dibenamkan sebaik kalah Perang Dunia Kedua. Pada ketika segenap Jepun terpaksa menangung kepedihan kalah yang biasanya disudahi dengan Harakiri tanda taat setia kepada Maharajanya.

Tidak keterlaluan jika dikatakan bahawa Shinobu Hashimoto bersama Akira Kurosawa “memujuk” seluruh Jepun dengan karya mereka.

Pemergian Shinobu Hashimoto adalah umpama pemergian “maharaja Jepun” di dalam dunia filem Jepun. Mungkin sama seperti kita mengagungkan seniman P. Ramlee yang hingga kini tiada pengganti.

Bendera separuh tiang tanda berkabung sepatutnya dikibarkan oleh segenap dunia perfileman Jepun, dan pentas filem Hollywood, tanda penghormatan kepada legenda berusia satu abad ini.

Di dalam Ikiru, ada satu bait lagu yang dinyanyikan watak utama Kanji Watanabe, seorang penjawat awam yang menyesali kehidupannya apabila akhirnya mengetahui bahawa beliau semakin hampir menemui ajal kerana menghidapi dengan kanser;

Life is brief, fall in love, maiden.
Before the crimson bloom, fades from your lips.
Before the tides of passion, cool within you.
For those of you, who know no tomorrow.

ありがとうございます, はしもと さん!

(Arigato gozaimas, Hashimoto-san!)


Penglibatan Orang Islam Semasa Perαng Saudara Amerika

P3rang Saudara Amerika tercetus apabila sebelas negeri di Selatan membantah cadangan penghapusan sistem hamba, sebelas negeri di Selatan mengisytiharkan mereka keluar dari Kesatuan(Union) dan menubuhkan Negeri-Negeri Gabungan Amerika(Confederate States of America).

Cadangan pengharaman ini pertama kali diusul oleh Presiden Amerika Syarikat yang ke-16, Abraham Lincoln. Negeri Utara yang bebas dari sistem hamba lalu mendorong Abraham Lincoln yang juga berasal dari utara berkempen untuk menjadi presiden yang tidak mahukan sistem hamba diamalkan oleh mana-mana negeri.

Antara faktor lain adalah perbezaan sosiobudaya antara orang Utara yang rata-rata hidup di bandar dan mereka ini mahukan polisi yang dapat membantu ekonomi, manakala penempatan bagi orang Selatan tertumpu di pekan-pekan kecil dan kawasan perkampungan yang secara ekonomi banyak menjana hasil dari sektor pertanian dan penternakan.

Oleh itu, undang-undang pengharaman tersebut tidak dapat diterima oleh masyarakat Selatan kerana kebergantungan kerja-kerja di ladang dibuat oleh hamba berkulit hitam dari Afrika.

Apabila Abraham Lincoln naik menjadi presiden, banyak negeri Selatan mengambil keputusan untuk berpecah dari Amerika Syarikat dan negeri-negeri konfederasi ini kemudian membentuk gabungan negara baru.

Pertempuran pertama p3rang saudara Amerika mengambil tempat di negeri Carolina Selatan pada 12 April 1861, Namun dikatakan pertempuran sudah meletus beberapa tahun di Arkansas sebelum peristiwa p3rang saudara Amerika benar-benar berlaku.

Menurut pelbagai sumber, penglibatan orang Islam semasa p3rang saudara Amerika menunjukkan seramai 291 orang Islam telah terlibat ke dalam kancah konflik Amerika – dan ada antara nama-nama yang bercirikan Islam dapat ditemui pada monumen peringatan ‘American Civil War’.

Orang Islam Dan P3rang Saudara Amerika

Pada tahun 1856, Hajji Ali (sekitar 1828-1903) dari Empayar Osmali (Uthmaniyah) direkrut oleh pemerintah AS berkhidmat dalam unit pasukan unta. Beliau tiba di USS Supply dan bekerja dengan US Camel Corps hingga ia dibubarkan pada tahun 1864.

Tentera U.S mengimport 60 ekor unta untuk digunakan dan ditempatkan di kawasan muka buminya yang bertandus di arah Barat Daya U.S. Ali meninggal pada tahun 1902 setelah memperoleh kerakyatan AS pada tahun 1880. Beliau juga dikenali sebagai Hi Jolly dan mungkin berasal dari keluarga Kristian Ortodoks Yunani yang telah memeluk Islam.

Menurut Veteran Muslim Amerika Amir N. Muhammad (2007), sebanyak 291 nama bercirikan seorang Muslim muncul dalam senarai pasukan untuk P3rang Saudara (1861-65).

Daripada jumlah itu, kira-kira 10 orang Muslim telah bertempur untuk Tentera Gabungan (Konfederasi), dan empat orang berkhidmat untuk pasukan Kesatuan (Union).

Selanjutnya, Seorang Muslim bernama Moses Osman merupakan seorang pegawai berpangkat kapten yang berkhidmat dalam Infantri Illinois ke-104.

Nicholas Said (1831-82) atau juga dikenali sebagai Mohammed Ali ben Said, Beliau berkhidmat dalam P3rang Saudara dari tahun 1863 hingga 1865.

Nicolas Said dilahirkan di Bornou (berhampiran sempadan moden negara-negara Afrika) sekitar tahun 1831, Beliau dibesarkan dalam keluarga yang menganut agama tradisional Afrika, dan kemudiannya memeluk agama Islam.

Pada tahun 1850-an, beliau telah menukar agama menjadi Kristian Ortodoks, tidak tahu  atas apa alasan sehingga beliau murtad.

Nicolas Said dikatakan mahir bertutur dalam beberapa bahasa, beliau tiba di Amerika Syarikat sebagai individu yang bebas walaupun beliau pernah menjadi hamba di tiga benua sebelumnya di Afrika, Asia, dan Eropah. Setibanya di Amerika Syarikat, Nicolas melanjutkan kerjaya sebagai seorang askar untuk Tentera Union dan mencapai pangkat Sarjan.

Selain itu, Individu yang dikebumikan di tanah perkuburan Tentera Nasional merupakan seorang Muslim bernama W. B. Osman yang meninggal dunia pada tahun 1865, beliau dikebumikan di Tanah Perkuburan Nasional Poplar Grove di Petersburg, Virginia.

Walaupun tidak banyak sumber menceritakan tentang penglibatan Muslim semasa p3rang saudara Amerika dengan secara terperinci kerana terdapat lebih 100-200 orang lagi masih belum dikenal pasti latar belakang mereka namun boleh disimpulkan bahawa melalui rekod-rekod kebanyakan orang Islam yang terlibat dengan Tentera Kesatuan(Union) terdiri dari golongan hamba kulit hitam dari Afrika dan sedikit jumlah Muslim menyertai pasukan Konfederasi.

Rujukan: –

Muslim-American History – Edward E. Curtis IV


Penemuan Moyang Buaya Yang Memburu Dinosaur

Pada bulan Februari 2020, fosil moyang buaya ‘bonecrushing’ yang pernah memburu dinosaur pada 230 juta tahun dulu ditemui di Brazil.

Dikenali sebagai Dynamosuchus collisemsis, fosil haiwan reptilia ini ditemui di kawasan pusat panas fosil dinosaur di Agudo, selatan Brazil. Yang menariknya, moyang buaya ini bernam hidup sezaman dengan raja dinosaur bernama T. Rex. Penemuan ini kemudian diterbitkan dalam jurnal saintifik bernama Acta Paleontologica Polonica.

Ketua kajian bernama Rodrigo Müller menyatakan kepada berita British SWNS, ini adalah sejenis reptilia penghancur tulang yang pernah wujud di zaman dinosaur.

Seperti buaya moden, buaya D. collisemsis adalah haiwan berkaki empat, namun ia menggunakan pasangan kaki belakang untuk berlari seperti Tyrannosaurus rex, raja dinosaur ketika zamannya. Panjang buaya ini adalah 7 kaki dan mempunyai muncung yang Panjang, rahang besar dengan giginya berbentuk pedang, dan cakarnya yang mampu merobek mangsanya.

Tengkorak D. collisemsis mempunyai persamaan dengan tengkorak T. rex. Tengkorak dinosaur karnivor mempunyai tengkorak yang amat keras bagi membendung tengkorak goyah apabila daya gigitan yang kuat digunakan. Menurut ahli paleontologi (pengkaji dinosaur), D. collisemsis berkemungkinan adalah scavenger atau pemakan bangkai dan memburu mangsa kecil yang mudah diburu kerana rahangnya yang tidak laju mengunyah daging, walaupun tahu memburu.

Müller juga berkata, moyang buaya ini berkemungkinan menangkap haiwan yang merangkak perlahan atau mencari bangkai. Tambahan lagi, fosil buaya ini adalah yang keempat ditemui selepas penemuan di Scotland pada abad ke-19 Masihi dan 50 tahun kemudian, fosil yang sama ditemui di Argentina.

Kajian masih diteruskan terhadap moyang buaya ini. Walau bagaimanapun, inilah satu-satunya haiwan reptilia yang pernah menjadikan dinosaur sebagai diet pemakanan, yang hidup sezaman dengan T. Rex.

Artikel ini diterjemah dan diolah dari artikel: Dynamosuchus collisensis: ‘Bonecrushing’ Crocodile that Hunted Dinosaurs 230MYA Discovered in Brazil. https://paleontologyworld.com/exploring-prehistoric-life-paleontologists/dynamosuchus-collisensis-bonecrushing-crocodile-hunted


Sistem Kasta Yang Memisahkan India Selama 2,000 Tahun

Kajian populasi genetik di India memberikan penjelasan ringkas terhadap sistem kasta yang diamalkan di India, iaitu sebuah sistem sosial berdasarkan hierarki kumpulan tertentu yang berleluasa dalam masyarakat Asia Selatan selama 2,000 tahun.

Keseluruhan gambaran sistem kasta adalah berdasarkan prinsip agama Hindu bagi menentukan peranan kumpulan manusia yang berbeza untuk menjalankan tanggungjawab masing-masing.

Sistem sosial ini hanya membenarkan perkahwinan antara sesama tahap hierarki,  kasta seseorang telah ditetapkan sejak lahir berdasarkan keturunan selain dikaitkan dengan pekerjaan tradisional secara turun temurun. Sebagai contoh, jika seseorang dilahirkan dalam keluarga bangsawan maka dia berada dalam kasta kedua tertinggi dalam hierarki iaitu Kshatriyas dan dia layak merasai kelebihan yang tidak ada pada kasta bawahan.

Live Science melaporkan bahawa penyelidik menjalankan kajian analisis DNA terhadap 371 orang daripada 73 kumpulan tertentu dan melaporkan penemuan mereka dalam American Journal of Human Genetics.

Para penyelidik mendapati bahawa populasi yang berbeza dari pelbagai latarbelakang dan keturunan manusia telah hidup bersama dan bercampur(melalui perkahwinan) antara satu sama lain di India kira-kira 4,200 tahun yang lalu, namun pertembungan dan interaksi antara masyarakat disana kelamaan menunjukkan kesan merundum dan berhenti berinteraksi/bercampur dengan kumpulan masyarakat tertentu kira-kira 1,900 tahun yang lalu.

Keputusan ini disokong oleh petunjuk atau sumber yang terdapat dalam teks purba Hindu yang mula mencipta perbezaan kelas antara masyarakat sejak 3,000-3,500 tahun dahulu. Walaubagaimana pun sistem kelas sosial berdasarkan prinsip Hinduism menjadi semakin kuat sejak dua alaf yang lalu.

Secara asasnya, sistem ini dibahagi mengikut kelas sosial dan hierarki masing-masing berdasarkan pekerjaan dan tanggungjawab, iaitu terdiri daripada tiga kumpulan utama seperti:-

Sistem ini telah dikenal pasti dalam koleksi pujian Sanskrit berusia 3,500 tahun yang dikenali sebagai Rigveda. Sumber ini tidak menyebut pengasingan atau sekatan ke atas kawasan pekerjaan pada masa itu.

Vaishya misalnya masih dianggap kasta rendah walaupun kumpulan masyarakat ini memainkan peranan penting dalam pertumbuhan ekonomi. tapi paling menyedihkan adalah kelas Shudra, kadangkala mereka tidak diletakkan dalam kelas sosial atau sengaja dikeluarkan dari sistem hierarki. kelas ini dianggap paling rendah dan hina diantara semua sistem varna.

Walau bagaimanapun pada 100 SM teks suci Manusmruti ada menyebut terhadap larangan perkahwinan berlainan kasta. Sekatan ini sebenarnya telah mencerminkan keputusan analisis genetik.

Priya Moorjani ahli genetik dari Universiti Harvard menjelaskan hubungan merentasi kasta suatu masa dahulu. transformasi sosial masyarakat yang diperkenalkan dahulu menunjukkan kesan bahawa kebanyakan kumpulan masyarakat dahulu mengamalkan endogami, di mana mereka berkahwin sesama kumpulan kasta mereka sendiri sejak 2000 tahun yang lalu.

Sistem kasta dikaitkan dengan kepercayaan Hindu melalui empat kedudukan varna iaitu dengan mengatur dan memberi kedudukan kepada manusia berdasarkan kesucian rohani.

Pada kedudukan tertinggi ialah Pendeta/Sami, Guru dan para Intelektual daripada Brahmin. Pahlawan, Pemerintah dan Bangsawan daripada Kshatriya. berikutnya adalah Vaishya iaitu para pedagang dan pekerjaan penting lain. Seterusnya kasta yang paling rendah adalah milik Shurdas (buruh, tukang, dan hamba yang melakukan kerja “najis” seperti yang dah diterangkan diatas.

Kasta Shudra pernah dikenali sebagai kasta yang tidak boleh disentuh atau untouchable. Golongan inilah yang paling merasai keperitan hidup akibat didiskriminasi oleh sistem varna. Salah satu bentuk diskriminasi yang dihadapi golongan Shudra ialah mereka tidak dapat minum air dari telaga yang digunakan oleh kasta yang lebih tinggi, mereka tidak layak mengambil bahagian dalam upacara keagamaan apatah lagi menyebarkannya, bahkan bayang-bayang mereka pun tak patut dilihat oleh kaum Brahmin.

Menjelang awal abad ke-20, India sedang berada dalam perjalanan menuju kemerdekaan daripada British dan sistem kasta ini menjadi sangat kontroversi.

Sistem ini banyak kali dikritik sebagai sistem yang tidak adil dan diskriminasi. India pada zaman moden melalui perlembagaan India telah melarang penggunaan “tidak boleh disentuh” untuk menggambarkan golongan kasta Shudra atau diskriminasi berdasarkan kasta.

Mahatma Gandhi antara tokoh kemerdekaan India yang menentang keras sistem ini dan berpandangan bahawa sistem demokrasi berdasarkan perwakilan politik, kewarganegaraan dan hak asasi manusia akan membawa kepada pemansuhan sistem kasta.

Dengan perubahan zaman manusia mula tersedar akan hak mereka sebagai manusia dan individu yang bebas. sistem kasta telah kehilangan banyak kepentingan ekonominya.

Walaupun sudah banyak larangan dan pengharaman dibuat untuk mengelakkan penindasan berdasarkan kepercayaan dan amalan keagamaan.

Sehingga sekarang budaya ini masih mekar diamalkan di sesetengah tempat kerana, secara tradisinya budaya ini telah memecahbelahkan kehidupan di India hari ini.


J.K. Rowling: Dari Kain Buruk Ke Permaidani Sutera

Ramai
dalam kalangan anak muda sekarang membesar dengan kedatangan Harry Potter.
Mungkin fiksyen ini merupakan berkat yang sangat besar. Tidak boleh dibayangkan
zaman kanak-kanak tanpa menunggu Harry Potter setiap tahun. Permintaan tinggi
bagi buku-buku J.K. Rowling telah melonjakkan harganya, sampai ada kedai
menawarkan harga tidak munasabah pun. Maka bagi yang tidak mampu, filem-filem
Harry Potter ialah bagaikan azimat tahunan yang mesti ditonton.

Jadi
tidaklah berat untuk mengatakan bahawa Rowling merupakan ibu kepada semua anak
muda yang meminati Harry Potter atau dengan sebutan lain Potterheads. Harry
Potter telah menjadi industri gergasi dengan banyak anugerah dan prestij
sebagai siri buku paling laris dalam sejarah iaitu 500 juta. Namun permulaan
Rowling sebenarnya sangatlah di bawah. Mungkin sebelum Harry Potter
diterbitkan, beliau lebih miskin daripada kita pun.

Rowling
dilahirkan pada 31 Julai 1965 di Gloucestershire kepada keluarga sains. Ibunya
merupakan juruteknik sains, manakala ayahnya pula ialah jurutera pesawat bagi
Rolls-Royce. Dan beliau mempunyai adik bernama Dianne. Zaman remajanya
sangatlah susah, kerana ibundanya menghidapi sklerosis berbilang. Dan semasa
bekerja bersama Chamber of Commerce United Kingdom, Rowling pun menetap sekali
dengan teman lelakinya di Manchester. Pada waktu inilah ilham Harry Potter
muncul, iaitu semasa keretapinya ke London ditunda selama empat jam.

Tiba
saja di flatnya, beliau mula menulis. Kematian ibunya pada Disember 1990
memberikan definisi baharu kepada hasil kerjanya, kerana buat julung kalinya
Rowling tahu perasaan duka kehilangan. Dan perasaan ini dijadikan sumber utama
untuk membangunkan watak Harry yang ibu bapanya menjadi mangsa buruan Lord
Voldemort. Tetapi bukunya masih jauh dari garisan penamat, kerana Rowling
kemudian mengambil peluang ditawarkan iklan The Guardan untuk menjadi guru
bahasa Inggeris di Porto, Portugal.

Mengajar
waktu malam dan menulis di siang hari, rutin ini berterusan selama 18 bulan
yang mana beliau bertemu Jorge Arantes di sebuah bar. Kedua-dua mereka
berkahwin pada 16 Oktober 1992 dan hasilnya mengurniakan anak perempuan bernama
Jessica Isabel pada 27 Julai 1993. Empat bulan kemudian, Rowling dan Arantes
berpisah kerana barangkali penderaan domestik. Dan Rowling bersama Jessica
berhijrah ke Edinburgh untuk bersama Dianne dengan hanya tiga bab Harry Potter
sahaja dalam sebuah beg peti.

Pada waktu inilah Rowling sedar hidupnya sangat gagal. Hampir bercerai, tiada kerja dengan anak pula, kegagalan besar ini memberikan iltizam yang kuat untuk teruskan menulis. Tetapi kegagalan ini juga mempunyai harga yang mahal – Rowling disahkan menghadapi kemurungan dan sudahpun berfikir untuk membunuh diri.

Namun masalah psikologi ini digunakan sebagai ilham yang Rowling mencipta watak Dementor, sejenis makhluk mencabut roh dari badan. Mengharapkan bantuan kerajaan, Rowling merupakan seorang miskin semiskin-miskinnya tetapi ada tempat tinggal iaitu bersama adiknya.

Sudahlah
jatuh, beliau ditimpa tangga pula apabila Arantes tiba di Scotland mencarinya
(dan Jessica). Mereka disahkan cerai pada Ogos 1994. Setahun kemudian, Harry
Potter and the Philosopher’s Stone disiapkan dengan menggunakan mesin taip.
Selepas mendapat respon positif dari seorang pembaca, sebuah agensi penulisan
di Fulham bersetuju untuk mewakili Rowling dalam usahanya untuk mencari
penerbit. Sebanyak 12 syarikat penerbitan diburu mereka, semuanya menolak.

Setahun kemudian, Rowling mendapat tawaran penerbitan bersama dengan bayaran pendahuluan sebanyak GBP1,500 dari Bloomsbury di London. Buku Rowling sebenarnya disukai anak perempuan pengerusi Bloomsbury. Dan hidup Rowling mula berubah dengan geran GBP8,000 pula dari Majlis Seni Scotland.

Sekitar waktu itu, Philosopher’s Stone dicetak 1,000 naskhah pertama yang memberikan Rowling dua anugerah sulung iaitu Hadiah Buku Nestle Smarties dan Anugerah Buku British untuk Buku Kanak-Kanak Tahunan. Pada awal 1998 pula, penerbit Amerika Syarikat iaitu Scholastic Inc. menawarkan AS$105,000 untuk membeli hak penerbitan dari Rowling.  Dan duit ini membenarkan Rowling keluar dari flat untuk hidup di sebuah rumah teres Edinburgh.

Dari
sinilah perjalanan Rowling kearah kegemilangan telah tercapai, dengan satu demi
satu sekuel yang menjaminkan sebuah jenama bernilai AS$15 bilion dengan
penterjemahan 65 bahasa.


Saintis Ini Melamar Belahan Jiwa Melalui Jurnal Pendidikan

Bagi pasangan yang dilamun asmara, bohonglah jika tiada keinginan untuk melanjutkannya ke jinjang pelamin. Dalam sesetengah kes, ada yang menggunakan cara kreatif untuk melamar pasangan seperti iklan di akhbar atau menyembunyikan cincin dalam kek hari lahir. Bagi sesetengah ilmuan atau cendekiawan, mereka menggunakan jurnal penyelidikan sebagai cara melafazkan apa yang terbuku kepada pasangan mereka.

Misalnya, dalam jurnal Current Biology pada 4 Jun 2015, seorang penyelidik dari Muzium Paleontologi Diraja Tyrell di Drumheller, Alberta, Kanada bernama Caleb M. Brown melamar kekasihnya dalam kertas kajian yang diterbitkan. Lamaran tersebut tersembunyi dalam bahagian terakhir seksyen penghargaan kertas berkenaan.

Lamaran tersebut berbunyi, “C.M.B. would specifically like to highlight the ongoing and unwavering support of Lorna O’Brien. Lorna, will you marry me?” (C.M.B ingin menegaskan tentang sokongan berterusan dan tidak berbelah-bahagi Lorna O’Brien. Lorna, sudikah awak mengahwini saya) Persoalannya, apakah lamaran unik ini dijawab dengan perkataan ya atau tuan punya badan akan mengalami situasi masuk angin keluar asap?

Jawapan Lorna dikesan dalam satu laporan berita oleh Michael Balter dalam jurnal Science. Beliau mengesahkan lamaran Brown diterima sebaik saja teman wanitanya itu membaca kolum penghargaan laporan penyelidikannya dan mengatakan ya.

Bagi laman sesawang pemantau yang memantau salah laku dalam jurnal penyelidikan Retraction Watch, penghargaan sebegitu merupakan yang pertama pernah dilihat mereka. Dalam satu kenyataan, mereka turut mendedahkan penerbit Current Biology, Cell Press turut bersetuju dengan rancangan ini dan kedua-dua Current Biology dan Cell Press mengucapkan selamat berbahagia kepada pasangan berkenaan.

Tiga tahun kemudian, seorang pakar statistik China bernama Rui Long menggunakan teknik sama untuk melamar kekasihnya, Panpan Mao. Menerusi kertas penyelidikan yang bertajuk “Performance analysis for minimally nonlinear irreversible refrigerators at finite cooling power” dalam jurnal Physic A 2018, lamaran perkahwinan disembunyikan dalam kolum penghargaan.

Menerusi nota penghargaan, Long menulis, “Rui Long mahu mengucapkan terima kasih terutama kepada Panpan Mao kerana sentiasa sabar, menjaga dan memberi sokongan tidak berbelah bahagi selama bertahun-tahun. Sudikah awak mengahwini saya?”

Lamaran unik Long dikongsikan oleh seorang penyelidik dari Imperial College London bernama Dr Jess Wade. Selepas memuatnaik gambar lamaran unik Long di akaun Twitternya dengan kapsyen “Romance is not dead, it’s just behind a paywall”, ia mendapat 1,000 like dan diulangsiar sebanyak 500 kali.

Seperti Brown, Long juga tidak berdepan senario masuk angin keluar asap. Ini kerana menerusi satu laporan Times Higher Education, beliau mendedahkan Mao menerima lamarannya itu dan kedua-duanya dijangka berkahwin pada tahun tersebut.

RUJUKAN:

Petter, O. (2018). ACADEMIC HIDES MARRIAGE PROPOSAL TO PARTNER IN RESEARCH PAPER. The Independent.

Prasad, R. (2015). Scientist proposes marriage through a journal paper. The Hindu.


Penempatan Paling Tua Di Dunia Terletak Di Syria

Semasa menulis tentang kota paling tua dalam dunia yang terletak di bumi Palestin, terkeluar pula pasal penempatan paling tua di dunia. Lokasinya tidak jauh pun daripada bumi Palestin, terletak kemas di Syria yang memberi gambaran sangat luas perihal zaman prasejarah Timur Tengah.

Namun uniknya, lokasi kedua-dua tapak tertua ini berada dalam negara bergolak. Apa yang berlaku pada Syria amat menyayatkan hati. Negara ini dilengkapi dengan segala keperluan untuk berjaya.

Sayang seribu sayang, politiknya berpecah belah dengan bala sangat besar hingga ranap dibuatnya. Sedangkan Syria adalah lembah buruan orang prasejarah.

Di sinilah bumi dipijak dan langit menjadi junjungan. Dan di sini juga ada penempatan hebat pernah dibina, dibina dan dibina (maksudnya bina, hancur, bina, hancur) orang prasejarah. Memperkenalkan Tel al-Qarameh:

Kalau perasan, rupa bentuknya sangat janggal. Jauh sekali seperti sebuah bukit semulajadi. Sekilas pandang, macam bisul pun ada. Kalau tengok dalam bahasa arkeologi, memang ada perkataan “tel” yang dipinjamkan daripada budaya Arab.

Sebuah tel adalah gundukan buatan manusia (maka bukan semulajadi) oleh kerana terlalu ramai orang menetap di situ (Shaw, 2002). Ada satu perkara menarik tentang Tel al-Qaramel.

Ada perbezaan antara “buatan manusia” dan “binaan manusia”. Jangan terperangkap dalam jerat pendefinisian. Apabila sebuah kampung dibangunkan, ia biasanya berbentuk rata. Tetapi jika kampung (atau pekan) kerap dibina semula akibat kemusnahan disebabkan peperangan atau musibah semulajadi, apa yang akan berlaku?

Senang cakap, muka yang asyik ditampar pun akan ada lebam tertentu. Prosesnya mudah: sebuah penempatan dibina. Musuh datang menyerang. Penduduk lari menyelamatkan diri. Orang lain pula datang mengambil alih tempat tersebut. Proses ini berulangan hingga tempat tersebut digundukkan menjadi sebuah tel.

Tel al-Qaramel diburu kerana terletak di sebuah lembah berhampiran dengan sebatang sungai. Sumber air ini menjadi tarikan utama sebagai punca makanan, minuman dan perdagangan.

Memang amat merugikan kerana orang tidak dapat mengunjunginya sekarang. Kerana Tel al-Qaramel mempunyai penempatan barangkali antara paling tua dalam dunia.

Saintis masih sedang mencari titik paling awal mengenai penempatan di al-Qaramel. Makin lama mereka mencari.

Makin jauh pula garisan masa diperginya. Sekarang mereka yakin – Tel al-Qaramel sudah ada penempatan sejak 13,000 tahun dahulu. Banyak misteri sejarah yang timbul. Apa yang sahih sekarang adalah, Tel al-Qaramel menjadi penempatan manusia antara 11,000 S.M. hingga 9670 S.M. (Mazurowski, et al., 2009).

Manfaat Ilmu Daripada Penempatan Ini

Gundukan ini menyimpan rahsia sekalian alam tentang manusia prasejarah. Seramai 20 individu dikebumikan di Tel al-Qaramel. Semuanya adalah golongan dewasa, membawa teori bahawa mayat bayi dan kanak-kanak diuruskan dengan cara berlainan. Cuma yang mendebarkan saintis adalah keadaan rangka tersebut.

Pertama sekali, kebanyakannya tiada kepala. Saintis berpendapat ini mungkin kerana mereka dipancung terlebih dahulu. Walau bagaimanapun, pembunuhan dengan cara pancungan akan meninggalkan kesan berlainan. Semua mayat di sini didapati dipenggal selepas mati, barangkali kepala disimpan untuk tujuan penyembahan (Demand, 2012).

Penemuan mayat yang serba sedikit membangkitkan persoalan. Sama ada tempat ini memang kurang orang… ataupun ini saja mayat yang ada. Memang sini ada macam-macam, merentasi masa sejauh Zaman Paleolitik dengan orang prasejarah menetap dalam rumah berbentuk bulat, yang lengkap dengan dapur (Kanjou, 2000).

Sudah pasti struktur di sini tidak dibina semasa Zaman Paleolitik. Namun saintis mengenal pasti ada menara yang dibina 2,000 tahun sebelum pembinaan kota Jericho.

Populasi di Tell al-Qaramel disahkan menggunakan kuprum sebagai bahan semulajadi harian. Sebelum mengalami kejatuhan atas sebab yang tidak diketahui, populasi di sini masih belum menguasai kemahiran membuat logam.

RUJUKAN:

Demand, N. (2012). The Mediterranean Context of Early Greek History. John Wiley & Sons. Halaman 31.

Kanjou, Y. (2000). Archaeological Excavations at Tell Qaramel 1999-2011.

Mazurowski, R.F., et al. (2009). Chronology of the Early Pre-Pottery Neolithic Settlement Tell Qaramel, Northern Syria, In the Light of Radiocarbon Dating. Radiocarbon. 51 (2): 771-781.

Shaw, I. (2002). Tell. John Wiley & Sons. Halaman 566-567.


Guna Durian Untuk Caj Telefon Anda?

Buah-buahan tempatan seperti durian dan belimbing boleh menjadi bahan utama yang mengubah cara manusia mengecas telefon pintar atau kereta pintar pada masa akan datang.

Sekumpulan saintis diketuai Vincent G. Gomes dari Universiti Sydney, Australia mendedahkan mereka telah menemui cara mengubah teras durian dan belimbing sebagai kapasitor super elektrokimia berprestasi tinggi. Ia boleh diaplikasikan dalam banyak perkara termasuk bateri untuk peralatan elektronik dan pengangkutan.

Kapasitor super mempunyai beberapa kelebihan berbanding bateri litium biasa. Pertama, ia boleh dicas dalam tempoh masa yang cepat. Kedua, pengecasan hanya memberi sedikit kesan kepada kapasitor sekaligus ia boleh dicas berkali-kali.

Bagaimanapun, ia tidaklah diguna secara meluas berbanding bateri litium kerana kapasitor ini mengandungi ketumpatan elektrik yang rendah dan amat mahal dari segi kos. Misalnya, kos menyalut elektrod-elektrod pada kapasitor super menggunakan campuran karbon-graphene berjumlah RM400 hingga RM500 per gram.

Mereka menerangkan teras buah-buahan ini diproses hingga menjadi bahan aerogel yang amat ringan dan poros berwarna hitam. Proses ini diterangkan dalam satu kertas kajian yang diterbitkan Journal Of Energy Storage pada Februari lepas.

Berdasarkan pemerhatian mereka, elektrod-elektrod berasaskan bahan aerogel ini mempunyai kapasiti tenaga jauh lebih tinggi berbanding elektrod-elektrod berasaskan bahan karbon.

Dengan menggunakan bahan buangan bio sebagai bahan kapasitor super, ia bukan saja murah malah mempunyai prestasi tenaga yang tinggi. Di samping itu, ia juga dapat mengurangkan pembaziran dan pencemaran alam sekitar.

RUJUKAN:

Yeoh, Angelin. (2020). Scientists in Australia say durian has potential to charge devices in the future. The Star. https://www.thestar.com.my/tech/tech-news/2020/03/04/scientists-in-australia-say-durian-has-potential-to-charge-devices-in-the-future


Legenda Perang Sumpit Tampun Juah

TAMPUN Juah merupakan satu kawasan legenda bagi masyarakat Iban kerana dikatakan disinilah tempat terakhir mereka bergabung sebagai satu bangsa kira-kira 2,000 tahun dahulu.  Wilayahnya cukup subur sehingga apa sahaja yang ditanam akan menjadi malah sungai serta hutannya sentiasa memberikan perolehan yang banyak untuk mereka meneruskan penghidupan mereka.  Dan menurut ceritanya di Tampun Juah inilah mereka dikenali sebagai masyarakat Pangau Banyau atau turut digelar sebagai Urang Panggau atau Orang Menua yang bermakna orang asal tanah Borneo.

Dari hanya bermula dengan pembinaan 30 buah rumah panjang dengan setiap rumah panjang mempunyai 30 pintu lama-kelamaan Tampun Juah semakin berkembang dan pesat serta penduduknya juga ramai.  Masyarakat di Tampun Juah juga turut mempunyai sistem pentadbirannya tersendiri yang didahului dengan beberapa orang Temenggung yang mengawal selia pemerintahan di Tampun Juah berdasarkan strata sosial tersendiri di dalam membahagikan peringkat masyarakatnya iaitu:

Oleh kerana mempunyai satu sistem masyarakat yang teratur maka bentuk pemerintahan di Tampun Juah cukup sistematik sehingga memungkin Tampun Juah itu begitu aman makmur, kaya raya dan kuat lebih-lebih lagi dibarisi oleh pahlawan-pahlawan mereka yang tidak takut mati. Kehebatan masyarakat Tampun Juah dahulu begitu gah sehingga ianya boleh menjadi satu ancaman pada satu kerajaan kuno iaitu Kerajaan Sukadana yang pernah wujud di Pulau Borneo suatu waktu dahulu.

Dikatakan Kerajaan Sukadana begitu khuatir bahawa suatu hari nanti, masyarakat Tampun Juah akan memerangi mereka dan dek kerana itulah masyarakat Pangau Banyau di Tampun Juah harus diperangi dan dikalahkan dahulu bagi memastikan hanya Sukadana sahaja yang kuat di wilayah tersebut.  Tiada kegusaran bagi Kerajaan Sukadana walaupun terpaksa menentang masyarakat Pangau Banyau kerana pahlawan dayak Biaju yang menjadi pahlawan-pahlawan Sukadana juga cukup gah dengan kekuatan ilmu perang mereka.

Maka pada suatu hari, Kerajaan Sukadana telah menghantar rombongan perangnya menuju ke Tampun Juah melalui daerah Labai Lawai dan seterusnya memasuki Sungai Kapuas sehingga ke hulunya.  Walaupun pergerakan rombongan perang Sukadana ini dilakukan dalam suasana senyap namun tanpa mereka ketahui segala gerak langkah mereka sudahpun berjaya dihidu oleh pahlawan Tampun Juah.

Hendak dijadikan cerita bagi memberikan satu kejutan kepada rombongan perang Sukadana maka pahlawan-pahlawan Tampun Juah telah mengatur satu strategi perang yang cukup bijak iaitu mereka akan menunggu kedatangan Sukadana sebelum menghampiri kawasan kediaman mereka.  Dek kerana mempunyai perancangan yang terperinci lebih-lebih lagi wilayah itu merupakan wilayah mereka dan sudah diketahui segala selok belok kawasan tersebut sudah pasti kelebihan akan berpihak pada mereka.

Diceritakan tatkala rombongan perang Sukadana tiba di satu kawasan tanpa mereka sedari mereka telah dihujani dengan damak beracun yang disumpit oleh pahlawan Tampun Juah dari setiap sudut.  Ianya mengakibatkan pahlawan Sukadana terkejut lantas bertaburan mencari tempat berlindung.  Ini kerana mereka mengetahui sekiranya terkena damak “ipuh” atau racun tersebut sudah semestinya anggota badan mereka akan lumpuh lantas membenarkan pahlawan Tampun Juah dengan mudah membunuh mereka. Walau mereka cuba membalas dengan turut sama membuat sumpitan ke arah pahlawan Tampun Juah namun kekalahan tetap dipihak mereka sehingga memaksa mereka berundur.

Dan kerana perang ini hanya menggunakan peralatan sumpit maka kerana itulah di dalam kronologi sejarah perang-perang masyarakat Iban dahulukala ianya dikenali dengan nama Perang Sumpit Tampun Juah. Walaupun untuk perang yang pertama ini kemenangan berpihak kepada masyarakat Pangau Banyau dikatakan Sukadana tidak pernah beralah kerana selepas itu ada dua lagi serangan yang mereka lancarkan.

Di dalam serangan ketiga dikatakan tiada pahlawan Sukadana yang memasuki wilayah Tampun Juah sebaliknya mereka menghantar hal-hal magis dan supernatural yang langsung tidak boleh dihadapi dengan kekuatan peralatan perang.  Oleh kerana hal-hal ini menghubungkan dunia ghaib maka penghidupan di Tampun Puah tidaklah damai seperti dahulu.  Penghidupan harian mereka diselubungi dengan bau-bau busuk di seluruh kawasan sehingga menimbulkan suasana tegang antara masyarakatnya.

Tidak tertahan dengan serangan supernatural seperti itu yang tiada kesudahan walau telah diikhtiarkan cara untuk menyelesaikan akhirnya para Temenggung masyarakat Pangau Banyau telah membuat “Pekat Banyau” atau mesyuarat.  Satu keputusan besar telah diambil iaitu kesemua masyarakat Pangau Banyau harus meninggalkan Tampun Juah secara berkelompok.

Dan dari sinilah dikatakan bermulanya penghijrahan masyarakat Pangau Banyau ke seluruh ceruk Pulau Borneo seperti yang diwarisi dari satu generasi di dalam cerita lisan masyarakat Iban yang mana melahirkan kelompok-kelompok Dayak Iban di Sarawak seperti Iban Batang Lupar, Undup, Gaat, Saribas, Sebuyau, Sebaruk, Skrang, Balau dan banyak lagi.  Manakala yang berhijrah di sepanjang Sungai Ketungau mengelar dirinya sebagai Bugau, Banyur dan Tabun.  Yang terakhir sekali keluar dari Tampun Juah adalah mereka yang mengenal diri mereka sebagai Dayak Mualang dibawah pimpinan Guyau Temenggung Budi yang tersesat kerana banjir akhirnya membawa mereka untuk hanya kekal di Tanah Tabo.

-HB-

#KamekSayangSarawakBah


Menekuni Sejarah Propaganda Sepanjang Berdirinya Tamadun Manusia

Perkataan “propaganda” tidak asing kepada kita semua. Kita sering mendengar rakyat berkata, “Itu hanya propaganda politik,” atau pemimpin negara, berkata, “Itu hanya propaganda pihak luar” sambil memberikan alasan-alasan tertentu, antaranya “mereka cuba memecahbelahkan rakyat” atau “mereka mencemburui kita”.

Bermula kewujudan media cetak, media elektronik dan kini media sosial seperti Facebook, Twitter, YouTube, blog, dan sebagainya yang menyebabkan “segala mesej dirakamkan” sehingga membolehkan propaganda berlegar-legar untuk membentuk dan mempengaruhi pendapat awam. Dalam pada teknologi silih berganti dan menjadi usang, propaganda kekal dengan sifatnya.

Dari segi sejarah, boleh dikatakan bahawa sejarah propaganda sama tuanya dengan peradaban manusia. Di zaman Mesir kuno, beribu-ribu tahun sebelum Masihi, telah terkenal dengan kehadiran piramid dan patung Raja Firaun. Peninggalan sejarah ini, dari segi komunikasi adalah sebagai lambang propaganda, baik dalam konteks budaya, autoriti, mahupun budaya.

Sementara itu di China, propaganda dalam bentuk tatzepao (poster dinding) sudah dikenali masyarakat luas sejak Dinasti Shang (1523 – 1028 Sebelum Masihi) dan diwariskan secara turun-temurun hingga sekarang. Media tersebut sangat berkesan untuk mempengaruhi atau menumbuhkan sikap tertentu pada masyarakat.

Yunani kuno mempunyai dua orang propagandis, iaitu ahli falsafah Plato dan Aristotle. Plato memberikan perhatian terhadap propaganda dalam karyanya, Republic, sebuah penulisan dalam bentuk dialog mengemukakan pandangan tentang takrif “keadilan.” Beliau mengemukakan penubuhan sebuah kota yang ideal yang mengamalkan keadilan yang sempurna. Tujuan cadangan itu adalah untuk menjamin kesetiaan penduduk dengan alasan agar mereka tidak mendengar pandangan selain pihak kerajaan.

Dalam perkembangan kemudian, muncul tokoh seperti Corax dan Aristotle. Corax dikenali sebagai pengajar propaganda yang meletakkan dasar ilmu retorik, iaitu teknik berpidato yang dapat digunakan sebagai sarana (vehicle) membujuk. Corax meletakkan oratori menjadi lima bahagian, iaitu (1) proem atau pengantar; (2) narratio, mengandungi huraian tentang pokok persoalan yang akan dikemukakan; (3) agon atau argumen, bahagian yang mengemukakan bukti tentang persoalan utama; (4) parekbasis atau digressio, catatan pelengkap untuk menjelaskan persoalan; dan (5) peroratio, penutup pidato yang mengemukakan kesimpulan dan saranan.

Aristotle juga muncul sebagai pengasas propaganda Yunani kuno yang menulis dalam Rhetoric telah memperkenalkan pendekatan mempengaruhi dengan ethos, logos, dan pathos. Beliau mahu memenangi rakyat melalui pujukan, supaya menerima pandangan penutur dan menolak idea pihak lawan. Aristotle – anak murid Plato telah menghasilkan sebuah buku pegangan tentang propaganda yang pertama, dengan menggunakan kata-kata yang diucapkan sebagai tekniknya (speech and oratory). Hingga sekarang, buku tersebut masih merupakan buku kajian klasik tentang propaganda.

Bagi ketiga-tiganya, iaitu Plato, Corax, dan Aristotle, propaganda disampaikan atau disebarkan melalui pidato, dengan itu, kemampuan atau kepetahan penutur amat penting. Walau bagaimanapun, sebagai perbandingan, propaganda yang ditekankan oleh Plato lebih bersifat bertahan atau defensif kerana beliau menyokong penapisan, manakala Corax dan Aristotle lebih bersifat menyerang kerana mereka berdua memperkenalkan kaedah lisan dan pidato untuk menyerang atau menolak pihak lawan.

Propaganda juga ditemui dalam Rom kuno. Salah satu kegiatan propaganda pada zaman Rom itu dalam usaha mempengaruhi pendapat umum adalah dengan penganjuran perarakan yang disebut “Kemenangan Rom” atau Triump. Suatu perayaan sambut kemenangan para panglima Rom yang kembali dari medan perang dan membawa hasil kemenangan yang berupa harta rampasan dan tawanan.

Perakan kemenangan ini diadakan bertujuan untuk melahirkan rasa takjub dalam kalangan warga Rom tentang kebesaran dan kegemilangan Rom. Pertunjukan yang disajikan di arena besar, misalnya manusia diadu dengan manusia atau manusia diadu dengan binatang, dilakukan semata-mata untuk mempengaruhi bangsa Rom akan keagungan dan kejayaan His Mother State (Imperium Rom).

Ternyata propaganda merupakan sebahagian peradaban manusia dan bergerak seiringan dengan perkembangan intelektual manusia. Semenjak dari zaman kuno, propaganda merupakan alat pengukuhan wibawa dan lambang kuasa.

Budiman Mohd Zohdi merupakan penyelidik komunikasi dan kempen berpusat di Jakarta, Indonesia.


Asal Usul Nama Haiwan Pada Tokoh Jawa Kuno

Seperti dalam rencana aku sebelum ini, daftar nama raja-raja Jawa dapat ditelusuri kerana ada jumpaan prasasti/piagam yang puluhan jumlahnya, jika tak ratusan.

Hari ni aku nak kongsikan sebuah lagi prasasti yang dikeluarkan oleh raja Kediri yang bernama Sri Gandra, nama raja ni seakan-akan ‘bastard’ King Robert I Baratheon dalam cerita epik Game of Thrones… tapi tu Gendry, bukan Gandra.

Prasasti Jaring yang bertarikh 19 November 1181 (atau tahun saka 1103) ditemui di Kembarangum, Sitojayan, dalam kabupaten Blitar. Kabupaten ni daerah kalau di Malaysia. Prasasti yang beraksara dan berbahasa Jawa kuno ini ada disebut oleh Stamford Raffles dalam History of Java II.

Seperti juga kebanyakan prasasti yang ditemui sebelum ini, Prasasti Jaring adalah sebuah prasasti yang berkisar tentang penganugerahan desa siwa swtantra atau desa perdikan. Biasanya, penduduk kampung yang berbakti kepada raja akan dilepaskan daripada membayar pajak/cukai dan diberi kelebihan-kelebihan lainnya. Anugerah ini dipahat pada prasasti dan diletakkan dalam kampung tersebut.

Jika prasasti ni sama seperti yang lainnya, apa yang unik sangat?

Bahagian ni yang unik! Tahukah kalian yang Hayam pada nama Raja Hayam Wuruk merujuk kepada “ayam”, Gadjah pada Patih Amungkubumi Gadjah Mada merujuk kepada “gajah”, Kebo pada Kebo Anabrang pula merujuk kepada “kerbau”. Nama-nama yang merujuk kepada haiwan ini amat popular dan banyak ditemui dalam catatan-catatan kuno era Majapahit, bermula dari tahun 1293. Banyak lagi nama-nama yang merujuk kepada haiwan seperti Lembu Sora, Maesa Nabrang, Kudo Kudrono, Gadjah Biru, Mahisa Taruna dan banyak lagi. Malah, ‘ayah’ Ken Arok pengasas kerajaan Singosari pun bernama Gadjah Para.

Kalau nak tahu, Prasasti Jaring adalah bukti pertama sumber primer sejarah yang mencatatkan begitu banyak nama “pegawai tinggi kerajaan” yang bertemakan haiwan. Antara nama-nama yang tercatat dalam prasasti ini adalah seperti Macan Kuning, Menjangan (kijang), Lembu Agra dan banyak lagi.

Sri Gandra bukanlah seorang raja Kediri yang terkenal kerana tak banyak tinggalan prasasti atau naskhah kuno yaNg menceritakan perihal beliau, tetapi Prasasti Jaring yang dikeluarkan beliau ada kepentingannya dalam pengkisahan sejarah.


Selama 30 Tahun, Tentera Jepun Ini Terus Berjuang Menyangka Perang Dunia Kedua Belum Tamat!

Hiroo Onoda baru berusia 18 tahun ketika dia didaftarkan untuk menyertai pasukan Infantri Tentera Imperialis Jepun. Pada waktu itu, dia adalah salah seorang dari kebanyakan pemuda yang dikerahkan untuk menyokong agenda pera.ng Jepun. Tetapi Onoda telah membezakan dirinya sendiri sehingga dia hampir menjadi watak mitos.

Penulis pasti semua orang tentu sudah pernah mendengar sesuatu tentang dia, tetapi tidak ramai yang mengetahui kisah sebenar askar yang telah menghabiskan puluhan tahun usianya berjuang dalam ‘pera.ng’ yang telah berakhir tahun-tahun sebelumnya, atau apa yang telah dilakukan askar ini untuk meneruskan kelangsungan hidupnya.

Dilahirkan pada tahun 1922, Onoda dengan mudah terpilih untuk latihan kecerdasan khas.  Dia mempelajari taktik pera.ng ge.rila, falsafah, sejarah, seni mempertahankan diri, propaganda, dan operasi sulit. Pada tahun 1944, dia telah bergelar sebagai seorang pegawai, dia dikirim ke Pulau Lubang, 150km di barat daya Manila di Filipina, semasa bahang Pera.ng Dunia Kedua semakin berkurangan.

Perintah yang diterima Onoda adalah jelas: untuk menghentikan sera.ngan mu.suh di pulau itu (termasuk memus.nahkan landasan udara yang dia jejaki), dan jangan sesekali menyerah kalah atau mencabut nyawanya sendiri.

Onoda menganggap kedudukannya sebagai pegawai dan arahan yang diterimanya itu sebagai satu amanah besar. Sekiranya dia tidak berjaya melaksanakannya, dia akan merasa malu. Tambahan pula dia adalah seorang yang sangat kompetitif.

Satu-satunya arahan tersebut menjadi sumber kekuatan yang mendorong semangat Onoda. Dia terlibat dalam pera.ng ge.rila, dan pada tahun 1945, ketika Jepun menyerah kalah tanpa syarat, Onoda menganggap semua itu tipu sebagai propaganda dan tipu muslihat, maka dia meneruskan hidup dengan berpegang kepada arahan yang sama – jangan sesekali menyerah kalah.

Untuk berkomunikasi dengan seorang tentera seperti Onoda, yang bersembunyi di tengah hutan, bahawa mereka kini sudah boleh pulang ke kampung halaman, pihak Jepun menyebarkan kertas risalah dari udara. Tetapi Onoda masih tidak mempercayai berita itu.

Onoda beranggapan bahawa risalah yang disebarkan itu dipenuhi dengan kesalahan, jadi dia menilai semua itu sebagai plot oleh Amerika. Onoda yakin bahawa risalah itu adalah propaganda Sekutu, yang bertujuan untuk menangkap tentera Jepun yang masih berjuang.

Bersama dengan tiga lagi askar yang lain, Onoda terus berjuang secara ge.rila.  Mereka meneruskan hidup dengan memakan buah pisang dan kelapa, adakalanya mereka mencuri hasil tuaian padi dari para petani tempatan. Mereka membu.nuh 30 penduduk pulau selama bertahun-tahun dan mengelak dari berbalas tem.bakan dengan pihak polis.

Pada tahun 1950, salah seorang askar pelarian yang lain bersamanya, Yuichi Akatsu, bertindak menyerah diri kepada pihak berkuasa Filipina. Onoda berpendapat bahawa tindakan itu boleh menimbulkan bahaya yang lebih besar baginya dan dia lebih berhati-hati selepas itu.

Seorang lagi tentera, Shoichi Shimada, telah ditem.bak ma.ti pada tahun 1954 oleh pegawai polis pulau. Kemudian, Prebet Kelas Pertama, Kinshichi Kozuka, sekutu terakhir Onoda, juga ditem.bak oleh polis tempatan pada tahun 1972. Setiap kejadian tem.bak menem.bak ini tidak membantu langsung, bahkan semakin mengukuhkan idea Onoda bahawa pera.ng masih berlanjutan.

Selama 29 tahun, Onoda tinggal di tengah hutan, yang kebanyakannya menjadikan gua bawah tanah sebagai lokasi penempatannya. Dia menghabiskan waktunya untuk mengumpulkan maklumat tentang pergerakan mu.suh, kerana tugasnya mengharuskan dia melakukannya. Untuk dua tahun yang terakhir, tinggallah dia bersendirian.

Onoda mempamerkan ciri-ciri yang jarang dilihat oleh dunia moden, iaitu ciri-ciri seorang anggota tentera yang terbaik, tekad berdikari, kemahuan yang tidak berbelah bagi, ketaatan, kesetiaan, dan pengor.banan. Ternyata, kemahiran yang dia pelajari dalam latihan awal kariernya akhirnya terbukti menjadi sangat penting untuk kelangsungan hidupnya.

Kebiasaannya, setiap pegawai tentera Jepun akan bersedia untuk ma.ti sekiranya menemui jalan buntu sebagai kaedah untuk terus memastikan maruah mereka tidak tercalar dengan ditangkap pihak mu.suh. Tetapi, sebagai seorang pegawai perisik, Onoda agak berbeza, dia diperintahkan untuk melaksanakan misi pera.ng ge.rilanya dan bahkan dia ‘tidak diizinkan’ ma.ti.

Onoda secara rasmi pernah diisytiharkan telah terkor.ban pada tahun 1959, tetapi seorang pelajar Jepun, Norio Suzuki, menolak untuk mempercayainya. Pada tahun 1974 iaitu hampir 30 tahun setelah Pera.ng Dunia Kedua berakhir, Suzuki memulakan perjalanannya untuk menjejaki tentera yang hilang itu. Apa yang menakjubkan, dia berjaya mengesan Onoda hanya dalam masa empat hari sahaja selepas memulakan pencariannya.

Pasangan itu dengan mudah menjadi kawan rapat, tetapi Onoda memberitahu Suzuki bahawa dia hanya akan menyerah setelah menerima perintah rasmi. Suzuki kemudian kembali ke Jepun membawa bersama dengannya beberapa keping gambar untuk membuktikan pertemuan dia dengan Onoda, dan dia segera mencari bekas pegawai pemerintah skuad Onoda yang masih hidup, Mejar Yoshimi Taniguchi, yang telah bersara semenjak pera.ng telah lama berakhir.

Musim bunga berikutnya, Suzuki kembali ke pulau tersebut bersama Taniguchi, yang secara rasmi telah melepaskan Onoda dari tugasannya, setelah itu barulah Onoda dengan airmata yang mengalir menyerahkan dirinya secara rasmi.

Dia membawa bersama-sama sebilah pe.dang, sepucuk sena.pang Arisaka Type 99 yang masih berfungsi, 500 butir pel.uru, beberapa b.om tangan, dan sebilah pisau yang diberikan ibunya pada tahun 1944 untuk membu.nuh diri jika dia tertangkap.

“Walau memakan masa selama tiga tahun, mungkin lima tahun, tetapi apa pun yang berlaku kami akan kembali untuk kamu,” Mejar Yoshimi Taniguchi telah berjanji kepada Hiroo Onoda yang masih muda pada awal perkhidmatannya.  Sesuai dengan janji-janjinya, Taniguchi akhirnya kembali jua untuk Onoda.

Ketika Onoda kembali ke Jepun pada tahun 1974 pada usia 52 tahun, dia masih menyarungkan pakaian seragam Imperialis Jepun yang lama. Dia menerima pengampunan oleh Presiden Marcos dari Filipina atas jena.yah terhadap penduduk kampung yang dilakukan semasa dia masih percaya bahawa dia sedang berpera.ng. Keluarganya, yang menyangkakan dia sudah ma.ti, melihatnya buat pertama kalinya sejak dia berusia 22 tahun.

Dengan Jepun kini sebagai sebuah negara moden yang tidak dikenali, Onoda berjuang untuk menyesuaikan dirinya sendiri. Setahun setelah kepulangannya, dia berpindah ke São Paulo, Brazil, antara wilayah komuniti Jepun terbesar di negara asing untuk menjalani kehidupan yang lebih tenang. Bahkan dia bertemu dengan seorang wanita Jepun di sana, yang menjadi pasangan hidupnya. Sehinggalah tahun kema.tiannya pada tahun 2014, pasangan itu telah tinggal di antara kedua-dua negara tersebut.

Ketika ditanya pada tahun 1974 apa yang terlintas di benak fikirannya selama 29 tahun berada di dalam hutan itu, Onoda hanya mengatakan, “tidak ada yang perkara lain yang aku fikirkan melainkan mahu melaksanakan tugasku.”

RUJUKAN:

Alex, Myall. (February 2021). Great Survival Stories: The Japanese Soldier Who Refused to Believe the W.ar was Over. Explorersweb.


Kisah Pedih Di Sebalik Peristiwa Kubur Lima Beradik

Mungkin tidak ramai pernah dengar pasal Kampung Bukit Lintang di bumi Melaka. Di sini pernah berlaku suatu tragedi sangat ngeri – sesuatu yang tidak boleh dibiar tenggelam dalam timbunan masa. Pedihnya masih dapat dirasai hingga kini, terutamanya dalam kalangan ahli keluarga terdekat. Kampung Bukit Lintang terletak berhampiran dengan Ayer Molek, Telok Mas dan Ujong Pasir. Kira dekat sangatlah dengan pusat bandar.

Di sini ada sebuah tanah perkuburan Islam, dimana lima adik beradik ditanam dalam satu liang yang sama. Satu liang lahad. 10 batu nisan. Penutup hidup lima anak masih kecil yang belum sempat kenal dunia tetapi bakal (atau sedang) menikmati alam syurga. Liang ini kini dipagarkan dengan papan tanda: “Kubur Lima Beradek”.

Tragedi ini berlaku pada 1 Disember 1974, selepas Kassim Alauddin dikatakan telah membeli telur ikan kurau. Isterinya Fatimah Hussein memasaknya menjadi lauk asam pedas untuk dimakan waktu tengah hari. Seramai 11 anggota keluarga menikmati juadah ini. Kassim, Fatimah, anak-anak mereka: Noraini, Mohd Syukur, Rohana, Hijrah dan Norasyikin, serta saudara-mara yang tinggal berdekatan. Semuanya perlu dikejarkan ke hospital untuk mendapatkan rawatan. Malangnya, kelima-lima anak dalam senarai meninggal dunia… kerana lauk dimasak telah beracun.

Ada satu lagi versi mengatakan itu telur ikan buntal. Dan Kassim dan Fatimah cemas melihat lima anak mereka bergelimpangan di tempat sama sesudah makan.

Kisah Yang Menggemparkan Orang Kampung

Takkan sesiapa boleh faham hiba dalam hati Kassim dan Fatimah. Dugaan sebegini berat walau bagaimanapun mereka redha dan menghadapi dengan perasaan tabah. Sedih itu pasti. Anak-anak terlalu kecil, dalam lingkungan tiga hingga 11 tahun sahaja. Pada hari kejadian, anak bongsu mereka – Makmor Kassim – masih enam bulan… jadi tidak makan lauk beracun tersebut. Makmor membesar dengan orang kampung sering memanggilnya dengan nama Syukur, mungkin kerana wajahnya seiras dengan arwah abangnya.

Makmor juga mempunyai adik-adik lain, lima orang yang lahir selepas kejadian pahit ini. Dan beberapa dekad kemudian, Makmor membina rumahtangganya. Sebagai tanda ingatan, Makmor memberi anaknya nama Syukur. Anak perempuan pula diberi nama Hijrah. Kedua-dua adalah abang dan kakaknya. Peristiwa ini beransur-ansur menjadi sebahagian daripada sejarah Kampung Bukit Lintang. Kassim pula meninggal dunia kira-kira 20 tahun lalu. Kali terakhir ada laporan tentang Fatimah; beliau sudah uzur pada usia 76 tahun.

Ketabahan keluarga ini memberi gambaran jelas betapa kukuhnya akidah mereka yang nekad menerima takdir. Orang lain jika ditimpa musibah sebegini besar entah apa yang jadi. Namun lain bagi Kassim dan Fatimah. Kelihatan anak-anak mereka berdua nampak berjaya juga, bertebaran mencari rezeki demi tanggungjawab di bumi Melaka, Negeri Sembilan dan Singapura.

Mudah-mudahan mereka berada dalam naungan keberkatan senantiasa; dan sebelum menutup artikel, ayuhlah kita semua menghadiahkan bacaan al-Fatihah pada semua insan yang meninggal dunia dalam tragedi begitu pahit nanti.


Prodigi Piano Malaysia Berusia 6 Tahun

Beberapa hari lepas, seorang prodigi muzik mengharumkan nama negara dengan memenangi Grand Prize Virtuoso 2019 di Vienna, Austria. Menurut akhbar Sin Chew, adik Olivia Lim Ling dari Petaling Jaya, Selangor berjaya mengalahkan semua pesaingnya dengan bermain piano berdasarkan lagu Waltz in E-Flat Major (Sostenuto) ciptaan Frederic Chopin dan memukau para juri.

Komposisi Chopin yang turut dikenali sebagai Grande valse brilliante merupakan komposisi piano solo Waltz pertama yang dihasilkan oleh komposer kelahiran Poland itu. Datuk dan neneknya merasa bangga dengan pencapaian cucu mereka menerusi ucapan tahniah dalam Facebook sambil menambah dia telah mengharumkan nama Malaysia dengan menduduki tempat pertama.

Untuk memenangi pertandingan itu bukan sesuatu yang mudah bagi Olivia kerana perlu bersaing dengan ramai prodigi piano dari seluruh dunia seperti Brazil, Perancis, Jerman dan Jepun. Selepas berjaya mengalahkan ramai peserta dalam pertandingan itu, pihak penganjur menjemputnya mengadakan persembahan dalam Upacara Grand Prize Virtuoso. Upacara yang diadakan sebelum ini pada 3 September berlangsung di Dewan Konsert Wiener Musikverein, Vienna di mana ia merupakan antara dewan konsert terbaik di dunia.

Olivia yang sudah mula bermain piano sejak berumur empat tahun mengadakan persembahan di Glass Hall dengan pemenang-pemenang pertandingan dari negara-negara lain. Bagaimanapun, ini bukan pertandingan muzikal pertama yang dimenanginya dengan memenangi pelbagai pertandingan muzikal dalam dan luar negara. Olivia juga pernah dijemput untuk mengadakan persembahan di dewan-dewan konsert berprestij seperti Philharmonie de Paris di Paris, Perancis dan Royal Albert Hall, London. Dan tahun ini, dia dijemput mengadakan persembahan di Carnegie Hall, Manhattan, New York.

SUMBER

Ryan Raj, Mark. (2019). Six-year-old Malaysian pianist wins first place at International competition in Vienna (VIDEO). Malay Mail. https://www.malaymail.com/news/life/2019/09/25/six-year-old-malaysian-pianist-wins-first-place-at-international-competitio/1794135


Dinosaur Tak Semestinya Berdarah Sejuk

Selama bertahun-tahun, kita sangka dinosaur merupakan spesies reptilia berdarah sejuk. Tetapi semua itu berubah menerusi satu dapatan kajian yang diterbitkan dalam jurnal Nature baru-baru ini. Siapa sangka, dinosaur juga berdarah panas seperti mamalia dan burung.

Sebelum ini, pengkaji dinosaur mendakwa haiwan tersebut berdarah sejuk sama seperti reptilia moden lain. Malah, nama dinosaur itu sendiri dalam Bahasa Yunani bermaksud cicak teruk – reptilia berskala besar, bergerak perlahan dan bergantung kepada haba persekitaran. Tetapi sejak itu, lebih banyak penemuan dibuat termasuk hakikat bahawa nenek moyang burung ialah dinosaur. Ini menyebabkan teori dinosaur haiwan berdarah sejuk mula dicabar dan diperdebatkan.

Salah satu dapatan yang mencabar teori ini ialah penemuan fosil dinosaur di kawasan Bulatan Antartika. Disebabkan kawasan itu mengalami kegelapan selama berbulan-bulan, dinosaur yang tinggal di situ perlu mempunyai keupayaan membekalkan haba kepada tubuhnya sendiri.

Justeru, bagi menjawab persoalan ini, sekumpulan penyelidik dari Universiti Yale diketuai Dr. Jasmina Wiemann mengkaji kadar metabolik dinosaur menerusi fosil-fosil yang ada. Sebelum ini, agak sukar mengetahui penanda metabolik kerana saintis masih belum memahami bagaimana proses pemfosilan memberi kesan kepada mineral-mineral dalam tulang. Tetapi ia boleh dicapai apabila sisa pernafasan yang stabil telah difosilkan.

Bagi membuat perbandingan antara dinosaur dengan spesies-spesies haiwan hari ini, 55 sampel tulang femur haiwan berbeza diambil bagi mencari penanda molekular sisa pernafasan setiap haiwan. Antara contoh sampel femur haiwan yang diambil ialah burung-burung moden, mamalia, cicak, plesiosaurus dan pterosaurus. Dari situ, Dr Wiemann dan rakan-rakan penyelidiknya boleh menentukan skala kadar metabolik sisa pernafasan haiwan-haiwan yang dipilih.

Analisis mereka mendedahkan sesuatu yang mengejutkan: kebanyakan dinosaur rupanya berdarah panas. Bagi dinosaur seperti Triceratop dan Stegosaurus, kadar metabolik sisa pernafasan mereka sama seperti reptilia moden hari ini. Tetapi selebihnya menunjukkan tingkah laku termokawalatur seperti migrasi bermusim, berjemur di tengah panas atau lebih suka berada di habitat beriklim panas.

Sesetengah dinosaur berdarah panas disebabkan ia merupakan pengguna oksigen yang tinggi seperti T. rex dan Velociraptor. Sementara dinosaur-dinosaur jenis sauropod seperti Diplodicus juga mempunyai ciri haiwan berdarah panas.

Keputusan kajian ini turut membakulsampahkan hipotesis burung dan mamalia terselamat daripada peristiwa kepupusan besar-besaran yang berlaku pada akhir Zaman Cretaceous kerana berdarah panas. Hakikatnya, banyak dinosaur yang pupus dalam peristiwa itu berkongsi ciri sama dengan dua kumpulan spesies haiwan berkenaan.

Kajian ini dianggap penting kerana manusiawi kini berada pada era kepupusan besar-besaran yang keenam. Tambah Dr Wiemann lagi, dengan memahami fisiologi haiwan yang telah pupus dan moden bertindak balas terhadap perubahan iklim dan gangguan persekitaran, ia membantu manusia merancang tindakan seterusnya pada masa hadapan. Ini termasuk bagaimana untuk memelihara dan memulihara biodiversiti sambil mendepani cabaran perubahan iklim hari ini.

RUJUKAN

Luntz, S. (2022, 25 Mei). T-Rex Was A Hot-Blooded Hunter, But Some Dinosaurs Needed To Soak Up The Sun’s Heat. IFLScience.

Koumoundouros, T. (2022, 29 Mei). Dinosaurs’ Last Ancient Breaths May Finally Answer a Long-Standing Mystery. Science Alert.


Klafisifikasi Adat Dalam Peradaban Melayu

“Adalah perkataan adat itu Bahasa Arab mengantikan perkataan resam daripada bahasa Hindu yang dipakai oleh orang-orang Melayu pada zaman dahulu kala. . . Adapun pada bahasa adat itu dipakai oleh orang Melayu boleh dikatakan dari zaman Sultan Muhammad Shah yang pertama mengadakan adat Melayu seperti yang tersebut dalam Sejarah Melayu dan Hukum Kanun Melaka. . . .”

-Hj. Muhammad Said Sulaiman (1938,1)

Berikut adalah penerangan & susun atur adat menurut Hj. Muhammad Said :

>ADAT SEJADI kebiasaan azali atau mengikut hukum alam, contohnya jika sakit perlukan ubat, jika lapar hendakkan makanan & jika mengantuk perlukan tidur.

>ADAT AGAMA iaitu hukum syariat, misalnya orang yang mati hendaklah dimandi, dikafan, disembahyang & dikebumikan.

>ADAT NEGERI iaitu undang-undang atau peraturan yang diamalkan di sesebuah negeri.

>ADAT MELAYU merupakan perihal resam hidup atau kebudayaan raja & rakyat Melayu.

>ADAT KELUARAN ini ialah adat bangsa lain yang ada hubung kait dengan Bangsa Melayu.

>ADAT DATUK NENEK perkara yang berkaitan adat kekeluargaan warisan terutamanya dalam soal keluarga, contohnya mencari jodoh anak.

>ADAT LEMBAGA ialah adat yang disepakati antara dua pihak atau secara umum di dalam masyarakat seperti persetujuan belanja perkahwinan.

>ADAT TERADAT ialah adat yang sudah disepakati oleh golongan masyarakat untuk menentukan cara hidup yang harus dijalani agar aman damai.

>ADAT DIRAJA ialah adat yang berlaku pada majlis-majlis raja, upacara-upacara

khas untuk raja & keluarganya serta bahasa dalam yang dipakai di istana.

>ADAT ISTIADAT ialah adat atau ketetapan khas yang dilakukan agar sesuatu

majlis atau upacara berjalan dengan licin & menurut kehendak tradisi.

>ISTIADAT MELAYU DENGAN AGAMA seperti upacara tradisi orang Melayu diiringi

doa selamat.

>ISTIADAT MELAYU NEGERI atau protokol seperti upacara menyambut tetamu,

menggelar atau mengiring keberangkatan raja.

>ISTIADAT MELAYU ialah adat khas yang diperturunankan oleh orang Melayu.

(Sumber : Pentadbiran Kesultanan Melayu Melaka : Kemunculan Dan Kegemilangan )


How To Become A Tyrant: Docuseries Terbaru Netflix

“Power corrupts, but absolute power corrupt absolutely.”

3.30 pagi semalam, aku berjaya habiskan How To Become A Tyrant. Secara ringkasnya, docu-series yang menggunakan suara Peter Dinklage, pelakon yang bawa watak Tyrion Lannister sebagai suara latar ini menceritakan tentang analisis untuk jadi tyrant yang hebat.

Setiap figura yang dipilih membawa kata kunci yang berbeza. Si misai kontot dengan cara dia naik merancangkan kudeta, atau si Saddam Hussein dengan cara dia membasmi musuh politiknya, atau si Idi Amin tentang cara dia kawal rakyat bagi takut dengannya, Joseph Stalin pulak dengan propaganda-propaganda hebat dengan Muammar Gaddafi cuba cipta masyarakat yang baru.

Tapi semua diktator ini gagal kecuali Keluarga Kim di Korea Utara yang berjaya menggunakan semua taktik yang dipakai diktator yang lain untuk kekal berkuasa, malahan jadi lebih dasyat dengan menjadikan pemimpin setaraf TUHAN. Senjata Nuklear pula sebagai perlindungan tambahan kalau US masuk campur macam deme buat kat Libya dan Iraq.

Tapi aku melihat setiap taktik yang digunakan oleh pemimpin ini sebagai taktik yang digunakan sejak zaman berzaman lagi. Misalnya menyelitkan unsur divinity, unsur pemimpin itu sebagai TUHAN atau wakil tuhan adalah benda biasa raja-raja dulu buat.

Buka sejarah, korang akan tengok mitologi raja-raja purba tamadun seluruh dunia semua sama. Contoh aku bagi sikit. Korang tahu kan Maharaja Pertama Jepun iaitu Maharaja Jimmu (660 SM – 585 SM) dianggap sebagai keturunan dewi Amaterasu, atau raja pertama Korea iaitu Dangun (2333 SM), konon dia ialah cucu kepada dewa Korea bernama Haneullim.

Dalam sejarah Melayu pun pakai taktik yang sama, Kau rasa kenapa susah payah karya macam Hikayat Merong Mahawangsa dengan Sulalatus Salatin dibuat? Dalam HMM tu, dia nak cakap raja Kedah Merong Mahawangsa pernah berhubung dengan Nabi Sulaiman A.S. keturunan Rom dan sebagainya?

Kenapa raja-raja Melayu dalam Sulalatus Salatin digambarkan sebagai keturunan Iskandar Zulkarnain, tentang keturunan Raja Suran yang ada kelebihan dan keajaiban turun ke dasar laut, atau bagaimana dari keturunan Raja Suran ni, ada tiga anak raja turun di Palembang menaiki patung lembu gangsa dari angkasa sampai tukarkan padi semua jadi emas?

Yup. Semuanya untuk memberi asbab untuk mereka memiliki kuasa mutlak, yakni absolute monarchy itu berfungsi. Cukup untuk rakyat yang pada waktu itu, mudah percaya dengan kisah-kisah ajaib ini, memberikan taat setia apabila mendengar kisah-kisah ini. Raja tu wakil TUHAN, keturunan para dewa, keturunan Iskandar Zulkarnain atau dari susur galur raja hebat empayar purba, rakyat dulu dengar ni dah cukup untuk buat mereka jadi Hang Tuah, beri taat setia sepenuh jiwa raga.

Cuma masalahnya pada zaman moden, kau jaja cerita macam tu orang susah nak percaya. Walaupun Dinasti Kim kat Korea Utara berjaya, tetapi ia tak semudah raja-raja zaman dulu.

Kau boleh tengok dalam dokuseries ni betapa strugglenya Dinasti Kim nak tanam propaganda yang pemimpin mereka setaraf elemen ketuhanan. Jadi, perjalanan mendapatkan kuasa mutlak ni lagi berliku dari maharaja-maharaja, raja-raja dan sultan zaman silam.

Jadi, docu-series ni membincangkan taktik-taktik diktator moden ini untuk pegang kuasa penuh, pada saat di zaman moden, di mana memang susah kau nak tengok seseorang yang tidak bergelar sebagai raja, di negara yang tak amalkan monarki mutlak, tetapi mampu dapat kuasa mutlak.

Gaya docu-series yang penuh dengan dark-humour, break the 4th wall dengan penonton, animasi yang cantik menceritakan situasi tertentu, meringankan sedikit isi kandungan yang dah tentu berat, dark apabila kita meneroka sisi-sisi gelap tamadun manusia.

Jadi, atas faktor ini, 4.5/5 bintang aku bagi.